
SAMSON 
(Valea din Deal) 


- comedie bufă, în două părţi, scrisă pentru liniştea oamenilor serioşi - 


Personaje principale: 


SAMSON - lider maxim (naţional) 

TRIFON -— vice-lider, aghiotantul său 

LILI — coafeză tânără (momentan secretară) 
NELA — cântăreaţă 

ARBORE -— un bun român 

TULBUREANU -— şomer profesionist 

702, 604, 306, 1002 — oameni ai adâncului 
HAGAŞIMA - investitor străin 

IVANSON - idem 

GALERIU -— parlamentar 

MINISTRUL 

PREFECTUL 

ŞUTEU - alpinist, preot, revoluţionar, escroc 
RODEO VEJA - lider paramilitar 
CRONICARUL 

PRIMUL CONSILIER 

AL DOILEA CONSILIER 

PRIMUL POLIȚIST 

AL DOILEA POLIȚIST 


Figuranți: 
Fotbalişti, elevi, precupețe, copii ai străzii, căldărari, pensionari, 


bodiguarzi, dansatoare, acrobaţi, câini vagabonzi, mai mulţi curieri, 
marjorete, ziarişti, cameramani, fotoreporteri, un prim-ministru. 


PARTEA | 


Un birou. Opulenţă stridentă şi prost gust. Pereţi încărcaţi cu diplome, tablouri 
reprezentând scene din munca minerilor, postere cu fotbalişti şi fotomodele. Pe 
birou, o mulţime de telefoane. Ordine perfectă. În podea există, bine vizualizat, 
„Buricul Pământului” (o gură de mină prevăzută cu o trapă care se ridică şi prin care 
personajele au acces în „subteran”). Pe birou, luminează discret o lampă de miner. 
Alături — coroana regelui Samson (o cască de miner prevăzută cu accesoriile unei 
coroane medievale). Samson, îmbrăcat în salopetă, stă la birou, aşezat pe Marele 
Tron (un scaun enorm, personalizat, cu şapte picioare.) Are părul pe bigudiuri. Îşi 
potriveşte pe cap coroana. Este evident că se plictiseşte. Se ridică; se plimbă 
îngândurat, răsfoind un volum de versuri. Lângă uşă, un cuier pom, cu şapte braţe. 
Trifon, îmbrăcat în haine de lucru, citeşte o carte de bucate, aşezat într-un fotoliu. 
Dintr-un casetofon voluminos, se revarsă o „manelă'”, în acompaniament de 
acordeon: Am parai, femei, maşină / Am şi casă cu grădină / Tare-aş vrea să mor, 
măi frate, / Pentru tară şi dreptate! / I-la, i-la, i-la, i-lai, la! / I-la, i-la, i-la, i-lai, la! 


Scena 1 


TRIFON (citeşte cu oarecare greutate): Frigărui din piept de pui... 

SAMSON (în delir uşor, la limita logicii): Ai dreptate, Trifoane! În ziua aceea a ars 
Palatul Pompierilor! Pompierii noştri sunt foc de pricepuţi! Antrenaţi special pentru 
aceste vremuri inflamabile! Tocmai simulau un mare incendiu! Simularea a fost atât 
de reuşită, încât clădirea a început să ardă... 

TRIFON: Grătar, pârjoale... 

SAMSON: Ziariştii au stins focul, nu pompierii! Au turnat gaz pe foc până ce l-au 
stins. Să mai spună cineva că presa noastră este incendiară! (Pauză.) lar eu treceam 
călare pe Calea Victoriei... 

TRIFON (citeşte): Cabanos... 

SAMSON: Din punct de vedere financiar-contabil, calul meu este mijloc fix... 

TRIFON (scandează): Muj-dei, muj-dei! 

SAMSON: Ferească Dumnezeu! M-am săturat să tot călăresc mijloace circulante! 
Toţi marii voievozi au avut cai de nădejde. (Pauză.) 

TRIFON (citeşte): Sărmăluţe în foi de varză! 

SAMSON: Ziariştii sunt uşor de recunoscut. Fiecare poartă pe umeri câte o cutie de 
mandolină. Ei, bine, un astfel de individ îmi taie calea pe trecerea de pietoni... 
(Pauză.) Am descălecat şi l-am luat de guler! În ţara aceasta nimeni nu este mai 
presus de lege... 

TRIFON (citeşte): Antricot... 

SAMSON: De ce să-l împuşc? Un ziarist cunoscut trebuie tratat amiabil! l-am dat 
două palme şi i-am sfărâmat maşina de scris! la să mai scrie el şi manual! 

TRIFON (citeşte): Plăcintă cu brânză... 


SAMSON (mai aproape de realitate): Văd că te preocupă intens filozofia! Află că 
între plăcintă şi brânză există, din cele mai vechi timpuri, o relaţie dialectică 
profundă. Ai studiat atent conceptul de plăcintă? 

TRIFON (cu un aer nevinovat, inept): Excelenţa voastră a cerut să-mi completez 
cultura generală... (Citeşte, cu oarecare dificultate.) Se ia o pulpă de miel... se 
împănează cu usturoi... 

SAMSON (serios, logic): Ajunge! Nu poţi deveni înţelept citind „Cartea de bucate”! 
TRIFON: Cu cât citesc mai mult, cu atât mi se face mai foame... (Citeşte.) Se 
adaugă sare şi piper... 

SAMSON (îi smulge cartea din mână): Ajunge, am spus! Mintea ta nu sporeşte 
memorând reţete culinare! Eu am ajuns cult, subtil şi spiritual, buchisind literatura 
veche! Pune mâna pe clasici, măgarule! Ehei! Ce vremuri! Când umblam eu la 
şcoală, era clasa plină de clasici! (Citeşte din volumul de versuri.) „Dar somnul, 
vameş vieții, nu vrea să-mi ieie vamă”! (Brusc, aruncă volumul pe birou.) Trifoane! 
(Trifon dormitează.) Cine e şef la Direcţia Generală a Vămilor? (Pe jumătate adormit, 
Trifon nu răspunde.) Vreau să ştiu dacă viaţa este scutită de taxe vamale. (Trifon îi 
aruncă o privire buimacă, dar nu răspunde.) Am descoperit un adevăr metafizic 
fundamental: viața este o chestiune vitală. (Pauză.) Un vameş al vieţii, adică un 
conţopist al guvernului ne taxează, pe motiv că trăim! Trifoane! (ÎI zgâlţâie violent.) 
Trezeşte-te, derbedeule! Este ameninţat un drept elementar din Codul Muncii! 
TRIFON (buimac): Poftim? 

SAMSON: (autoritar): Dă telefon la vamă! Vreau lista completă a produselor scutite 
de taxe... 

TRIFON (cască, obosit şi mirat): La ora aceasta vama doarme... 

SAMSON (cursiv, energic): Vamegşii niciodată nu dorm! Nesfârşită e veghea lor. 
Vameşul are ochi de vultur neadormit şi nas de vulpe. De la o mie de paşi urechea 
vameşului simte orice foşnet de bancnote. (Pauză.) Vreau lista completă... 

TRIFON: Mai bine consultăm Codul Vamal! (Scoate din raft un registru gros, căutând 
cu înfrigurare.) 

SAMSON (patetic): Dar somnul, vameş vieții... (Grav.) Un târg e lumea, iar viaţa e o 
marfă! 

TRIFON: Ce marfă vă interesează? 

SAMSON: Viaţa! Am spus-o doar! Viaţa omului. Biet spirit, căzut în capcana materiei! 
TRIFON (după o scurtă căutare): Vite, vise, vin, viței, vigilență... Uite că am găsit. 
Viaţă... (Pauză.) Nu! Nu se percep taxe vamale, excelenţă. 

SAMSON (aparte): Fantastic! Exact cum a prezis poetul! 

TRIFON: Nici TVA... 

SAMSON (se aud bătăile unui ceas public.) Auzi? „Se bate miezul nopţii în clopotul 
de-aramă” (Tare.) Trifoane! Îmbracă-te! Plecăm imediat în Moldova de Nord. 
(Profetic.) Voi descăleca la Ipotești, unde voi ctitori o mină! 

TRIFON: Acolo, excelenţă, nu există bogății subterane... 

SAMSON: Şi ce dacă nu există! Atâtea mine prosperă la noi, fără să aibă resurse 
minerale! Am hotărât! Voi ctitori, în judeţul Botoşani, o mină de aer! Un Voroneţ al 
adâncului... Cu aer albastru, albastru ca Marea Neagră. Asemenea marelui Ştefan 
cel Mare, voi zidi câte o mină, după fiecare bătălie câştigată cu forțele de ordine. 
Pohta ce-am pohtit! 

TRIFON (nedumerit): Poftim? 

SAMSON: Nu pot tolera nepăsarea autorităţilor față de Luceafărul poeziei. Mina 
Botoşani să fie afiliată la megaconfederaţia sindicală! Am zis! 

TRIFON (mirat): Mega şi mai cum? 


SAMSON: O mie de confederaţii alcătuiesc o kiloconfederație. Un milion de 
confederaţii fac o megaconfederaţie. Nu s-a prea lipit de tine limba elină! Degeaba 
ţi-ai petrecut Revelionul în Grecia! (Pauză.) 

SAMSON: Ahaa! 

SAMSON (pe un ton didactic): La Londra, m-au invitat la masă câţiva lorzi din 
Camera Comunelor. Am întârziat aproape o oră. Să vadă englezii că masa, chiar şi 
în Anglia, începe când vreau eu, nu când propun ei! Le-am spus: „În țara mea sfertul 
academic are şaizeci de minute! Englezii au râs! Nu se aşteptau ca un om din Est 
să fie atât de spiritual! La desert, am consumat singur zece banane, numai cu 
furculita şi cuțitul. Lorzii au mâncat câte una, cu mâna, fireşte! lată cum a putut să 
decadă o fostă putere colonială... 

TRIFON (înghițind în sec): Zece banane!? 

SAMSON: Abia atunci au înţeles britanicii cine sunt eu! Le-am schimbat opinia 
despre țara noastră! Au promis că ne vor trimite investitori străini... Diplomaţia şi 
bunele maniere fac mult, Trifoane! 


Scena 2 


SAMSON (către Trifon, arătând spre trapă): Aici este Buricul Pământului. Ții minte? 
Am plecat amândoi în delegaţie. Tu în Japonia, eu în Statele Unite! Fiecare la alt 
capăt de lume. Şi de acolo, în aceeaşi zi, la aceeaşi oră, fiecare din noi a slobozit 
câte un porumbel cenuşiu. Şi porumbeii au zburat, au zburat nouă zile şi nouă nopţi, 
animați de acea forță uriaşă care este dorul de patrie. Aici s-au întâlnit cei doi 
porumbei! Şi aici va fi Buricul Pământului, şi de-aici se vor ridica marile profeţii ale 
acestui neam, mereu, de-a pururi şi în vecii vecilor... (Pauză.) Ce faci? Dormi? 
TRIFON (obosit): Sunt obosit şi flămând, excelenţă... E noapte... 

SAMSON (uitându-se pe fereastră): Noapte numeşiti tu această ceaţă sură? 
Adevărata noapte e acolo, jos, în bezna galeriei. (Se apropie de Buricul Pământului; 
ridică trapa. Priveşte atent înăuntru.) Noapte fără dimineaţă, noapte fără speranţă. 
Acolo jos, ortacii lucrează, Trifoane. Sapă cu spor la temelia ţării! (Pauză.) Ei ne-au 
ales pe noi să-i veghem, să le apărăm drepturile... (Trânteşte zgomotos trapa.) 
TRIFON (ridicându-se, somnoros): Şi guvernul ce face? El nu veghează? 

SAMSON (iritat): Premierul organizează curse de scaune. Avem un guvern de 
suprafaţă, lipsit de simţul profunzimii. Pur şi simplu ignoră lumea noastră subterană! 
TRIFON (pregăteşte două cafele): Nu înţeleg... 

SAMSON: Acest guvern năpădit de agronomi e superficial şi are o gândire funciară 
plată! Nu simte a treia dimensiune. Patria ar trebui măsurată în tone şi metri cubi, nu 
în hectare! Pentru că patrie înseamnă masă şi volum, Trifoane! 

TRIFON: Nu pricep... 

SAMSON: Patria este un sector sferic ideal, înalt şi profund! Un con cu vârful în 
centrul planetei! 

TRIFON (aprobă, fără să înțeleagă): Ahaa! 

SAMSON: Premierul guvernează la suprafaţă. Lumea din adâncuri este a mea. Eu 
sunt Samson! (Scoate o oglindă în care se priveşte, aranjându-şi bigudliurile.) Sunt 
rege în republica mea subterană! 

TRIFON (îi întinde cafeaua): Spuneaţi că noi suntem apolitici. 

SAMSON: Greşit! Noi suntem nepolitici, nu apolitici. Este o mare diferenţă! În țara 
noastră numai politicienii sunt apolitici. (la o gură de cafea.) Ah, ce gust oribil! 
TRIFON (încurcat): Zahărul e amar. Ceva s-a stricat la mina de zahăr... 

SAMSON: În politică, la fiecare ceaşcă de cafea, dacă vrei să fie mai dulce, adaugi o 
linguriţă de trădare... 

TRIFON: Poftim? 

SAMSON: Nimic! Mintea ta e neîncăpătoare pentru un vis atât de îndrăzneţ. (Un 
zgomot surd, de piatră sfărâmată, răzbate din adânc.) Auzi? 

TRIFON (îngrijorat): Ce să fie? 

SAMSON (vesel): Creşte tensiunea socială, de jos în sus, de sus în jos şi de lateral. 
Răbdarea pietrei are şi ea o limită! Ce, ăsta e guvern? Asta e Reformă? 

TRIFON: Credeţi că va urma o erupție? (Îşi lipeşte urechea de podea.) 

SAMSON: În capitală s-a organizat „Crosul competenţei”! Au luat startul mii de 
scaune, din toate instituţiile statului de drept. Fără să ezit, mi-am înscris şi eu Marele 
Tron, cu şapte picioare... 

TRIFON: E tare sprinten... 


SAMSON (însufleţit): După două ture de stadion conducea jilțul primului ministru... 
TRIFON (nevinovat) Ce este un jilt? 

SAMSON: Un scaun de rasă, necioplitule! 

TRIFON: Am aflat că scaunul premierului vorbeşte franţuzeşte... 

SAMSON: Scaunul său vorbeşte mai multe limbi, pentru că are studii peste hotare! 
Te rog să reții că la intrarea în ultimul tur de pistă, Tronul meu cu şapte picioare era 
pe locul doi! Performanţă uluitoare pentru o mobilă de provincie! 

TRIFON: Şi? 

SAMSON (triumfal): Surpriză! Printr-un efort suprem, Marele Tron câştigă cursa, 
devansând gloaba premierului cu o jumătate de spătar! (Foarte vesel.) Chiar dacă nu 
ştie franţuzeşte... 

TRIFON (uimit): Felicitări, excelenţă! (Brusc, Samson devine apatic, absent. Acelaşi 
zgomot surd răzbate din adâncuri.) 

SAMSON (grav, cu privirea ațintită asupra cuierului, pe care atârnă un pardesiu şi un 
fular): Ah, nu! lar a venit! Ce caută aici? 

TRIFON (priveşte derutat către uşă): Cine? 

SAMSON (tot mai agitat, arătând spre cuier): Acest judecător mă urmăreşte întruna. 
Servitorul Themidei, legat la ochi, cu eşarfa sa tricoloră! Orbit de viciul legii! 

TRIFON (derutat): Excelenţă, e doar un cuier... 

SAMSON (grav, concentrat): Prostule! Nu te încrede în aparente! Învață să vezi şi 
lucruri care nu există... (Încet, arătând spre cuier.) Avem în față o lucrătură nouă, 
drăcească, a Puterii. Nu-ţi fie teamă! Este doar un judecător! O vietate ciudată, care 
se hrăneşte cu paragrafe. Are şapte brațe şi vrea să spargă mişcarea sindicală în 
patruzeci şi nouă de figuri. Pentru că în fiecare din cele şapte braţe ţine câte şapte 
dosare penale. (Îşi acoperă faţa cu mâna stângă.) Smulge-i roba! 

TRIFON (mirat): Ce să fac? 

SAMSON (autoritar): Smulge-i roba! 

TRIFON (se apropie de cuier, nehotărât): Bine, dar este inamovibil... 

SAMSON (cu glas tunător, continuând să-şi acopere faţa): Smulge-i, domnule, roba! 
Pe răspunderea mea! 

TRIFON (cu o mişcare hotărâtă smulge pardesiul şi fularul, aruncându-le la 
picioarele cuierului): S-a făcut, excelenţă! 

SAMSON (se apropie prudent, de cuier, cercetându-l atent): Trifoane! (Pauză.) Ce 
vezi tu sub haina acestui individ? 

TRIFON (îşi pune ochelarii, uitându-se cu atenție): Nimic, excelenţă. E în pielea 
goală... 

SAMSON (profetic): Adevărat ai vorbit! E gol. Adică e ghiftuit cu vanitate! lată la ce 
scheme ieftine recurge guvernul! E gol, pentru că justiţia însăşi e goală, Trifoane! Un 
gol imens, umplut cu ordonanțe... (Pauză.) Scoate-l afară! 

TRIFON (nedumerit): Ce? 

SAMSON (sever): Îmbracă-l şi aruncă-l afară! N-ai auzit? 

TRIFON (vesel, cu mâna pe cuier): N-ar fi mai înţelept să chem un taxi, să-l conduc 
până la Curtea Supremă? 

SAMSON: Afară! Afară am spus! A intrat fără mandat într-un sindicat liber, autonom, 
autocefal şi independent! Voi protesta public, la A.G.A., la Haga şi la Copenhaga! 
Afară! Recuz acest judecător! (Trifon ridică pardesiul, îl pune la loc pe cuier, după 
care, grăbit, le aruncă afară, închizând uşa cu zgomot.) Afară! Recuz acest complet 
de judecată! Şi pe Dumnezeu îl voi recuza, la Judecata de Apoi, dacă se va prezenta 
în faţa mea cu asemenea dosare! 


Scena 3 


Aceiaşi. Intră Lili. E frumoasă, încă tânără, îmbrăcată provocator. 


LILI (veselă): Bună dimineaţa! (Samson o priveşte absent, fără să-i răspundă la 
salut.) 

TRIFON (obosit şi mirat): E o dimineaţă nebună! 

LILI (îndrăzneață): Încă nu v-aţi culcat? (Samson o priveşte fix, cu ochi de gheaţă.) 
TRIFON: Am stat de veghe. A fost o noapte lungă de luptă socială. 

LILI (îşi dă jos taiorul): Unde e cuierul? 

TRIFON (încet): L-am expulzat! S-a refugiat la Palatul de Justiţie. De necrezut! Aşa- 
zisul nostru cuier s-a dovedit a fi un spion al guvernului... (Samson se apropie de Lili, 
studiind-o atent.) Ce vremuri! Pe unde calci, e numai trădare. 

LILI (îşi pune taiorul pe scaun): Ah, Dumnezeule... 

SAMSON (suspicios): Trifoane, cine-i această doamnă? 

TRIFON: Este Dalila, secretara noastră şi coafeza excelenţei voastre! Nu o 
recunoaşteți? 

LILI: Majestate, sunt îngerul blond, pe care l-aţi răpit din altarul Hotelului Lido! 
SAMSON (gânditor): Luxul ostentativ îţi trădează originea: eşti fiica mizeriei! 

LILI: Sunt femeie... 

SAMSON (suspicios): Minciuna, duplicitatea, laşitatea, ura, furia şi frica. Toate 
acestea sunt femei, stimată doamnă... 

LILI: Ah! 

TRIFON (face câteva genoflexiuni, pentru înviorare): Hei, rup! Hei rup! Cad munţi de 
fier! 

SAMSON (îi atinge sânii): Dacă aş fi şeful guvernului, între aceşti sâni superbi aş 
planta un microfon, cu totul şi cu totul din aur... (Îşi lipeşte urechea de sânii ei. Se 
aude iar rumoare subterană.) 

TRIFON (serios): Fierbe adâncul... (Îşi lipeşte urechea de podea.) Vulcanul nu 
doarme... (Cască.) Să vedeţi ce frumuseţe de erupție... (Lili îl mângâie pe Samson; 
cei doi se sărută.) 

LILI (cu tandrete): Majestate, trebuie să vă scot bigudiurile! (Pauză.) Chiar nu mă 
recunoaşteți? (Renunţă la orice protocol.) Fraiere, n-am fost noi doi, în delegație, trei 
săptămâni, în Insulele Virgine ? 

SAMSON (visător, parţial dezmeticit): Dalila! Floare de colţ, răsărită la colț de 
stradă... (Zgomot puternic, în subteran.) 

TRIFON (se uită îngrijorat la barometrul de pe perete): Excelenţă! Tensiunea socială 
creşte... 

SAMSON (calm, cu un surâs diabolic): Auzi, Dalila! A pornit vijelia! lar eu, Samson, 
voi zgâlțâi coloanele din templul Puterii... Va fi o spaimă de gradul şapte, pe scara 
Richter... 

LILI (cochetează): Nu vreau! 

SAMSON (tandru, superior): Cu fustele tale vrei să opreşti furtuna, tu, biată pânză de 
corabie? 

TRIFON (tot mai agitat): Excelenţă... Se revarsă furia adâncului! 

SAMSON (poruncitor): Nu te mai văicări! Coboară în subteran! Vorbeşte cu oamenii! 


TRIFON (speriat): Eu? 

SAMSON: Tu! Eşti vice-liderul lor! Linişteşte-i! 

TRIFON (speriat): Şi ce să le spun eu, păcatele mele? Că n-am mai fost sub pământ 
de la Revoluţie încoace... 

SAMSON (autoritar): Spune-le poveşti! Pentru ce te-am învăţat posologie? Pacea 
socială se bazează pe credinţă şi încredere. Oameni sunt creduli, tu eşti credibil. 
Promite-le muzică, bani, bere, femei, protecţie socială. Dacă vrei ca mulțimea să te- 
asculte, promite-i tot ce ştii că ea aşteaptă! 

TRIFON (nehotărât): Poate mâine... (Zgomote subterane.) 

SAMSON (amenințător): Vei coborî acum! Fără comentarii! (Ridică trapa de la 
Buricul Pământului.) Dispari sub pământ! Lili, dă-i lampa! 

TRIFON (tremură): Şi dacă mor? 

SAMSON: Moartea este un risc nobil pentru meseria de lider. O moarte eroică dă 
bine la dosar! 

LILI (aducând lămpaşul): Curaj, Trifoane! Din pământ am venit, în pământ ne vom 
întoarce! Aşa scrie şi în Contractul colectiv! 

TRIFON (coboară scările, supus, dar furios): Câtă nedreptate! Dintre cei o mie de 
vice-lideri, de ce trebuie să cobor tocmai eu? Pentru ce am învăţat, mă, atâta carte? 
Am pierdut douăzeci de ani din viaţă ca să termin şcoala de maiştri! Ț-ai dracului! 
(Dispare în subteran.) 

SAMSON (trântind trapa): Noroc bun! (Închide trapa cu o cheie mare pe care o agaţă 
într-un cui.) Vezi, Lili, ce oameni fricoşi s-au infiltrat în organizaţie? Cum să zdrobesc 
vulturul puterii cu astfel de vrăbii? Dacă ar fi avut în oaste asemenea iepuri de casă, 
Napoleon n-ar fi cucerit niciodată insula Sfânta Elena! 


Samson ia loc pe Marele Tron. Lili îi desface ultimele bigudiuri. Părul lui Samson, cu 
adevărat splendid, se revarsă pe umeri. Zgomotele din subteran încetează. 


Scena 4 


Lili, Samson. Rumoare în spatele uşii de la intrare 


LILI (se aşează la biroul ei, cercetând un dosar): Vom avea zi grea! Atâta lume bună 
aşteaptă pentru audienţă... 

SAMSON: Nu primesc pe oricine! Citeşte lista! 

LILI: Prefectul județului... 

SAMSON: N-am timp! Spune-i să vină joi! Următorul! 

LILI: Procurorul general... 

SAMSON: Ăsta ce mai vrea? 

LILI: Vă roagă frumos să-i daţi o declaraţie! Spune că aţi lovit un ofițer de poliţie! 
SAMSON: Ce impertinenţă! Tocmai intram în sediul guvernului, cu geanta plină de 
probleme sociale, când acolo, o ființă minoră, un pârlit de locotenent major îmi cere 
legitimaţia! Ai înțeles? Vrea să mă legitimeze pe mine, pe majestatea mea, deşi 
portretul meu e tipărit e în toate ziarele centrale! 

LILI: Uluitor! 

SAMSON: L-am izbit cu putere de perete, să-l trezesc la realitatea românească. S-a 
ales cu dublă fractură de claviculă! Un fleac! Spune tu, Dalila, ce nevoie are un 
locotenent major, de claviculă? (Pauză.) 

LILI: ÎI primiţi pe procurorul general, excelență? 

SAMSON (Scoate din dulap un extensor pe care îl întinde cu uşurinţă): Nu! 

LILI (amabilă): V-a adus şi mandat de aducere! 

SAMSON (calm): N-am timp! Mulţumeşte-i pentru mandat! Următorul! 

LILI: Afară aşteaptă ministrul adjunct al economiei subterane... 

SAMSON (aruncă extensorul, înfuriat): Ministru adjunct, ai spus? Ministru adjunct? E 
o provocare! (Solemn.) Sunt rege şi nu mă cobor la nivelul unui adjunct de ministru! 
să intre ultimul! Şi să fie primit, cu toate onorurile, de către Trifon, care este adjunctul 
meu! 

LILI: Mai sunt câţiva oameni simpli, din popor... (Lili deschide uşa. Rumoarea creşte 
brusc. Face un semn amabil. Intră, fără să salute, Tulbureanu, uşor ametit, cu o 
sticlă în buzunar.) 

SAMSON: Cum te cheamă? 

TULBUREANU (incoerent): Eu?... Cine să mă cheme? Am venit nechemat... Împins 
de nevoie... Ce, nu e voie? 

LILI (oficială): Numele dumneata, domnule! 

TULBUREANU (derutat): Pe mine, la o adică, mă cheamă Tulbureanu... Cel puţin 
aşa cred. Da' lumea îmi spune... he, he... Lumea îmi spune Molan... Puteţi să-mi 
spuneți domnu' Molan, dacă vă place... Că nu mă supăr... 

LILI: Câţi ani ai, domnule Molan? 

TULBUREANU: Greu de socotit, doamnă! Am cinci sentințe... Una, cu 
suspendare... 

SAMSON: Spune, omule, anul şi ziua naşterii? 

TULBUREANU: Habar n-am! Când m-am născut eram mic şi neştiutor. Cum să ţin 
minte? De fapt, eu nici nu am zi de naştere. Maică-mea, fie iertată, spunea că m-a 
făcut într-o noapte cu lună ... (Vrea să scoată sticla din buzunar, dar se abtine.) Am 
auzit că aţi primit locuri de muncă proaspete... 


SAMSON: Profesia dumitale? 

TULBUREANU: Am copii mulți... 

LILI: Ce ştii să faci? 

TULBUREANU: Am copii, o droaie... 

SAMSON: Omule, ce ştii să faci, în afară de copii? 

TULBUREANU: Eeee!... Am fost gropar o vreme... Dar acuma nu mai rentează. Cei 
morţi îşi sapă singuri gropile. E mai ieftin... 

SAMSON: Groparii sunt fraţii noştri de cruce! În fond, ce sunt minele? Uriaşe cavouri 
în care statul îşi îngroapă banii! Lili, câţi gropari avem la Regia Autonomă a Aerului? 
LILI (răsfoind un dosar): O clipă, excelenţă! Să caut la auxiliari! O sută de fotbalişti, 
cincizeci de culegători de folclor, patru călugări, opt ghicitori în stele... 

SAMSON (nerăbdător): Groparii mă interesează... 

LILI (crispată): Arheologi, măcelari, tenori, poeţi, arbitri de box... Da, am găsit! 
Gropari... Zece, excelenţă! 

SAMSON (profund nemulțumit): Zece!? Numai zece gropari? Eu cânt prohodul 
guvernului şi n-am decât zece gropari în schemă? Angajază imediat acest om 
necăjit! 

TULBUREANU (rânjind): Chiar că sunt necăjit! (Scoate sticla şi bea o duşcă.) Beau 
de necaz... Am copii mulți... 

LILI (către Tulbureanu, completând un formular de angajare): Ei, lasă că vei primi 
alocaţie de stat! Câţi copii ai, domnule Molan? 

TULBUREANU (după o pauză de gândire): Mulţi! Vreo nouă, poate zece! (Pauză de 
gândire.) Maxim doisprezece. (Pauză.) E greu să-i numeri, doamnă! Niciodată nu 
sunt cu toții acasă. (Pauză.) O voi întreba pe nevastă-mea. Ea ştie mai bine câți 
copii avem, pentru că ea îi face! (Pauză.) 

SAMSON: Bravo! Văd că te-ai însurat cu o mamă eroină, cu o adevărată maşină de 
copiat oameni. (Îi întinde mâna lui Tulbureanu.) Nu mai fi necăjit, prietene! De astăzi 
eşti gropar la mina Carolina! 

TULBUREANU: Săru-mâna! O să vă fac nişte gropi, pe cinste! (Pauză). Când e 
vorba de prieteni, sap adânc... (Pauză.) O să vă-ngrop pe toții, pe de gratis! (Scoate 
sticla şi bea ultimele picături din aceasta.) Bun rachiu, din alcool industrial... Am 
avut norocul să mă nasc într-o țară industrializată! (Tulbureanu iese, clătinându-se, 
fără să salute.) 

LILI (nedumerită): Bine, dar mina Carolina nu mai există... 

SAMSON (reia exerciţiile cu extensorul): Lasă, dragă! la şi omul o leafă de la stat. 
Altfel se apucă de furat. Sau, mai rău! Intră în politică! 


Scena 5 


Samson şi Lili. Intră Arbore, împovărat insigne, fanioane şi panglici tricolore. 


ARBORE. (linguşitor): Ah, iată-mă faţă în față cu speranţa acestor meleaguri! Ce 
armonie divină! În acest trunchi viguros, Dumnezeu a împletit frumuseţea dacică şi 
virtutea romană. Păr de semizeu, coapse de fotbalist... (Îngenunchează şi îi sărută 
mîna lui Samson. Acesta acceptă, relativ plictisit.) 

SAMSON (rece): Cine eşti dumneata? 

ARBORE: Mă numesc Arbore şi vin tocmai din Codrii Vlăsiei... 

LILI (notând în registru): Profesia? 

ARBORE: Patriot! 

SAMSON: Unde lucrezi? 

ARBORE (arată spre harta ţării): Oriunde! Oriunde, pe acest picior de plai! Locul 
meu de muncă este patria! 

SAMSON: Şi ce doreşti? 

ARBORE: Am descoperit o invenţie... 

SAMSON (dojenitor): Atenţie la exprimare! 

ARBORE: Mă exprim corect, excelenţă! Anul trecut am inventat o descoperire! Am 
regăsit-o abia ieri, într-un sertar. Aşadar, am descoperit o invenţie... 

SAMSON (plictisit): La subiect! 

ARBORE: Am inventat un ceas deşteptător! Un ceas care sună întruna. 

SAMSON (cuprins de un entuziasm neaşteptat): Nemaipomenit! Vorba poetului: 
Mereu îl vom întoarce, el va suna mereu! 

ARBORE: Nu trebuie întors. Are baterie. Sună 24 de ore din 24. Cu el vom putea 
menţine conştiinţa naţională pururi trează! (Pauză.) De fapt, nu sună! Behăie! E 
primul ceas mioritic, adaptat la exigenţa tradiţiei... 

SAMSON: Uluitor! Unde e? 

ARBORE (arată cu degetul spre propriul cap): Deocamdată, aici! Am nevoie de bani 
pentru finalizarea proiectului... 

SAMSON (cuprins de un entuziasm nefiresc): Bani sunt! Noi nu ne zgârcim, când e 
vorba de interesul naţional! 

ARBORE: Mulţumesc! Ştiam că voi găsi înțelegere pe această vatră încărcată de 
adâncă simtire patriotică. Azi noapte am visat că pentru prima oară în multimilenara 
noastră istorie, un Mig 20 a reuşit să zboare peste culmile avântate ale Carpaţilor! 
(Pauză.) 

SAMSON: Întreaga noastră existenţă este un zbor înalt. 

ARBORE: Şi totuşi, temeri lăuntrice mă încearcă. Oare voi, minerii, răscolind 
dedesubturile sacre ale pământului străbun, nu puneţi în pericol rădăcinile trainice 
ale neamului? Mai ales acum, când bat vânturi negre din Occident! 

SAMSON (solemn): Exclus, domnule Arbore! Rădăcinile naţionale sunt bine ancorate 
în inerția tradiției. Suntem de neclintit, pentru că vegetăm aici de peste două mii de 
ani! 

ARBORE: Dar nu vedeţi cum popoarele migratoare, sub pretextul unor investiţii, 
năvălesc iar? Nu simţiți cum se-nfruptă din aerul, apa, solul şi subsolul țării noastre? 
SAMSON: Imposibil! Noi stăm de veghe! 


ARBORE: Şi nu vedeţi cum secuii taie Ardealul în felii subțiri, le bagă în plicuri şi le 
trimit în Ungaria prin poştă? 

LILI (indignată): Asta e treaba guvernului! Ce, putem noi viola corespondenţa 
minorităţilor conlocuitoare? 

ARBORE: Separatismul pe criterii etnice face ravagii, stimată doamnă! Sub ochii 
mei, în țara mea, şi încă la o toaletă publică, un neamţ a intrat în cabina pentru 
bărbaţi şi, fără jenă, s-a închis cu cheia. În timp ce eu, vlăstar daco-roman, am rămas 
afară! (Rumoare subterană. Lovituri în trapă.) 

SAMSON (cu convingere): E adevărat! Ruşinos, dar adevărat!  Guvernanţii au 
vândut totul! Au scos cerul la licitaţie. Au exportat o parte din munti... Au ipotecat 
marea. Chiar şi orizontul l-au închiriat unor firme cu capital privat. Să-i ferească 
Dumnezeu de mânia clasei muncitoare! (Delirant.) Ajunge! Ridicaţi pe catarg steagul 
cu cap de lup! Noi ne luptăm cu stihiile adâncului, în vreme ce miniştrii noştri la Paris 
învaţă... Chemaţi-l imediat pe doctorul Lupescu! Murim, luptăm! Aţi auzit? Tocmai la 
Lupeni, oile vor să-şi facă universitate în limba maternă. Niciodată! Niciodată! Omule! 
la aici nişte bani şi continuă-ţi lupta! Termină-ţi ceasul şi pune-l să behăie lung, întru 
nemurire! Proletari din toate ţările, treziți-vă! 


Scoate câteva teancuri de bancnote din sertar şi le dă lui Arbore. Freamăt subteran 
în creştere. Se aud bătăi violente în trapă. Tensiune maximă. Arbore ia banii şi iese 
mulțumit, puţin speriat. 


Scena 6 


Samson, Lili. Şuteu coboară pe o coardă de alpinist. Este îmbrăcat în costum de 
deținut şi are un rucsac pe spate. Se opreşte în coardă, la câţiva metri deasupra 
scenei; îşi aprinde o ţigară. 


LILI: Să deschid Buricul Pământului? Bate cineva... 

SAMSON (absent): Banul rămâne cel mai bun detergent. Spală orice conştiinţă, 
curăţă orice mână. 

LILI: Poate că sunt oamenii legii? 

SAMSON: Legea are trei părți. Fărădelegea, niciuna. Singura lege pe care o respect 
este cea a gravitaţiei. 

LILI: E multă lume înfometată... 

SAMSON: Popoarele sunt uriaşe tuburi digestive. Foame primordială. Saturn şi-a 
înghiţit copiii, Jupiter şi-a devorat prima soție... 

LILI (speriată): Dumnezeule! 

SAMSON: lubiţi-l dezinteresat pe Dumnezeu! Nu-i mai cereţi, în schimb, bilete de 
odihnă în Rai! Eu sunt Fiul Domnului! Într-o zi mă voi urca la Tatăl meu ceresc. 
(Pauză.) Şi poate chiar mai sus. (Şuteu coboară pe coardă, înaintează şi se opreşte 
în fața lui Samson.) 

ŞUTEU: Bună ziua! Am mare nevoie de o sponsorizare! 

SAMSON (revine la realitate): Ah, iată unul care vine din cer, ca să caute bani pe 
pământ. Prietene! Păi nu ţi-am dat eu parale să escaladezi munţii Olandei? N-ai fost 
tu pe banii mei în Everest? 

ŞUTEU: Ba da, săru-mâna! Banii însă i-am cheltuit la urcare. Am cucerit Everestul! E 
jenant ce vă spun... Acuma nu mai am bani să cobor... 

SAMSON: Şi de ce nu rămâi acolo? Ar trebui să stăpâneşti ce-ai cucerit! 

ŞUTEU: M-a chemat înapoi dorul de ţară, care e mai înalt decât orice munte... 
SAMSON (scoate un teanc de bani din sertar şi îl aruncă lui Şuteu): Frumos spus! 
Ține minte! Numai în limba noastră există cuvântul dor! 


Şuteu numără banii în faţa lui Samson. Îi pune în rucsac, din care scoate un potcap 
călugăresc, o cruce şi o Biblie. Işi potriveşte potcapul, afişând un aer cucernic de 
călugăr. 


ŞUTEU: Pace şi binecuvântare! Sunt cardinal ortodox şi vreau să fac o mănăstire a 
neamului în Himalaia. Mi-ar trebui nişte fonduri nerambursabile... 

SAMSON (visător): Cum, sfinția voastră, noi românii nu avem acolo mănăstire? 
ŞUTEU: Nu, fiule! Avem doar un schit de maici, pe muntele Athos. Toţi ceilalți şi-au 
făcut mănăstiri. Arabi, ţigani, turci, moldoveni, evrei! Fire-ar mama lor a dracului! 
Amin! (Pauză.) Dacă aş avea bani... 

SAMSON: Ah, banii nu sunt o problemă, sfinția voastră! Confederaţia noastră este 
branşată direct la magistrala bugetului de stat. (Scoate mai multe teancuri de bani 
din sertar.) Luaţi, sfinţia voastră! Luaţi! 

ŞUTEU (uimit): Bogdaproste! Taică, să-ți dea cerul sănătate! Că minte ai, slavă 
Domnului! 


SAMSON (exaltat, scoate alți bani din sertar şi aleargă după Şuteu): Luaţi, sfinţia 
voastră! (Pune banii în rucsacul lui Şuteu.) Luaţi şi acest inel! (Îşi scoate ghiulul din 
deget şi îl dă lui Şuteu.) E din aur curat! L-am primit de la un secretar de stat, pe care 
cu mâna mea l-am scos din puşcărie... (Pauză.) Ce să vă mai dau? Nişte certificate 
de revoluţionar în alb? După cum arătaţi, sunt sigur că ați participat activ la 
evenimentele din Decembrie! Nu cumva doriţi o combină de abataj? 

ŞUTEU: O combină la mănăstire? 

SAMSON: Una nouă! Din mormanul de fiare vechi al economiei naţionale! (Pauză.) 
ŞUTEU: E mare? 

SAMSON: Cea mai mare din lume! E un utilaj foarte scump, sfinţia voastră! Nu găsiţi 
aşa ceva nici la Vatican! (Pauză.) 

ŞUTEU: La ce ne-ar folosi? 

SAMSON: Vom săpa căi de acces în subteran, când vom porni cruciada împotriva 
infernului. 

ŞUTEU: Vreţi să creştinaţi ladul? 

SAMSON: E imperios necesar! Dracii au invadat guvernul! Este impardonabil! 
ŞUTEU (se roagă, după care se închină de trei ori): Mare şi încăpătoare este grădina 
Ta, Doamne! (Îşi ia rucsacul şi iese în grabă.) 

LILI (gânditoare): Oare nu trebuia să semneze de primire? 

SAMSON: Dalila! Pentru numele lui Dumnezeu, nu ai încredere în cuvântul unui 
cardinal? (Pauză.) Se va ruga pentru liniştea sufletelor noastre... (Rumoare sub 
pământ. Lovituri puternice în trapă.) 


Scena 7 


Lili, Samson. Intră Ministrul, timid, trăgând după el o sacoşă grea. 


MINISTRUL (foarte timorat): Permiteţi?... 

SAMSON (aspru): Cine eşti dumneata, şi cum îţi permiţi să-mi ceri permisiunea? 
MINISTRUL (pierdut): Vă rog să mă iertaţi, excelenţă... Aştept de o oră... Eu, şiiţi, 
sunt ministru... (Îi întinde legitimatia.) 

SAMSON (oficial): Lili, avem vreun ministru pe lista de audienţe? 

LILI (plictisită): Parcă era unul, mai pe la coadă... 

SAMSON (deschide cu dispreț legitimatia): Ministerul Economiei Subterane! (Pauză.) 
Dumneata, stimabile, demonstrezi clar criza de identitate a guvernului. Nici nu ştii 
cine eşti! 

MINISTRUL (total fâstâcit): Vă rog să mă scuzati... 

SAMSON: Gura! Află, domnule, că nu eşti decât un adjunct al ministrului, adică o 
persoană numită... (Îi aruncă Ministrului legitimatia.) 

MINISTRUL (supus): Adevărat... 

SAMSON: Te rog să nu mă întrerupi! Dumneata ai fost numit în funcţie. Eu am fost 
ales! Înţelegi diferența? (Ministrul dă afirmativ din cap, fără să răspundă. Samson îl 
cercetează atent.) Răspunde! 

MINISTRUL: Aţi spus să nu vorbesc... 

SAMSON: Am spus să nu vorbeşti neîntrebat! Dar, când te întreabă un om ales, 
răspunde, domnule! Că pentru asta ai fost numit! la spune! De ce n-a venit aici şeful 
dumneata, ministrul cel mare? 

MINISTRUL: Îşi cere mii de scuze! E plecat peste hotare... 

SAMSON (ironic): Ahaaa! La Paris, în lupanare! (Grav, coborând privirea spre 
sacoşă.) Ce-ai adus acolo? 

MINISTRUL: Banii de subvenție... 

SAMSON (suspicios): Sunt bani curaţi? 

MINISTRUL (senin): Bani publici, majestate! 

SAMSON (măsoară sacoşa din priviri): Cam puţini! 

MINISTRUL: E prima tranşă... 

SAMSON: Şi nu ţi-e frică să cari banii, aşa, cu sacoşa? 

MINISTRUL: Aşa aţi cerut dumneavoastră, în numerar! Comisioanele bancare sunt 
mari... (Cineva loveşte cu ranga în trapă.) Aoleu! 

LILI (speriată): Deschideţi, excelenţă! 

SAMSON (ia cheia din cui): Deschid, sigur că deschid! Vezi, domnule ajutor de 
ministru! Cheia de la Buricul Pământului este la mine! Eu, regele Samson, controlez 
energia internă a planetei! (Învârte cheia şi deschide trapa. Din adânc iese Trifon, 
destul de şifonat.) 

TRIFON (speriat): E prăpăd! Tensiunea creşte! Ortacii sunt nervoşi! Nimeni nu 
ascultă de nimeni! Mi-au tras câteva pe spinare... 

LILI: Ah, Doamne... 

SAMSON (calm): Ai anunţat creşteri salariale? 

TRIFON: Da! Au fost de acord... Dar nu ajunge... 


SAMSON: Le-ai promis protecţie socială? Uite, ministerul ne-a trimis banii! 
(Trânteşte sacoşa pe birou.) 

TRIFON (gâfâind greu, cu ochii pe sacoşă): Am promis. De aici mi se trage! Oamenii 
nu ştiu ce-i aia protecţie socială... 

SAMSON: De ce nu le-ai spus tu? 

TRIFON: Păi, nici eu nu ştiu, excelenţă! 

SAMSON (furios): Cum nu ştii, mă! Ce fel de vice-lider eşti tu? (ÎI trage de urechi.) Tu 
crezi că aşa se conduce clasa muncitoare? Măgarule! Te degradez! Dă-mi lampa! 
(Resemnat, Trifon îi întinde lampa.) Un lider adevărat trebuie să fie mesianic, chiar şi 
în salopetă. Lili, vreau casca mea de aur! la să mă înalţ eu la cer! La cerul adâncului! 


Lili îi aduce de pe birou casca, în formă de coroană. Samson şi-o potriveşte, apoi se 
îndreaptă spre trapă. Sună telefonul. Trifon ridică receptorul. 


TRIFON (tare): Guvernul, la telefon... 

SAMSON (oprindu-se, după ce a ridicat trapa): Care guvern? 

TRIFON: Guvernul raţional — pitoresc - divin şi birocrat! 

SAMSON (autoritar): Dă-mi telefonul! Ăştia cred că mina e staţie de metrou! (Preia 
receptorul.) Alo, da! Cum adică, cine sunt eu? Cine eşti dumneata? Pe mine mă ştie 
toată ţara, plus străinătatea! Eşti şeful de cabinet al premierului? Şmechere! Vrei să 
spui că ţara noastră are premier? ( Grav.) Poftim? Marele Tron? Aţi avut tupeul să 
descalificaţi Tronul meu cu şapte picioare? (Pauză.) Incredibil! Şi cine a câştigat 
cursa? Jilțul acela prăpădit? Mârţoaga primului ministru? Ah, impostori blestemați! 
Ticăloşi! Bandiţi aleşi prin vot universal! O să plătiți scump această fărădelege! 
(Trânteşte receptorul. Ministrul se ascunde înfricoşat într-un colț.) 

TRIFON: Pariez pe o rață umplută cu varză că s-a întâmplat o nenorocire! 

LILI (tremură): Doamne, ce frig! lar au îngheţat salariile bugetarilor! 

SAMSON (în fierbere): Tăcere! Situaţia s-a agravat! În statul nostru naţional unitar, 
aleşii naţiunii îşi bat joc de provincie! Ticăloşia ticăloşiei! Totul este ticăloşie! 
TRIFON: Ce s-a-ntâmplat, excelență? 

LILI: Sfântă Varvara, nu ne lăsa! 

SAMSON (mângâie tronul): Tronul meu, campion la proba de obstacole. Ei bine! (Cu 
voce tunătoare.) Aflaţi că, printr-o uriaşă fraudă de arbitraj, Tronul meu a fost 
descalificat! 

TRIFON: Bănuiam eu că Tronul excelenţei voastre se dopează! (Pauză.) Fără 
energizante nu ajungeaţi atât de sus! 

SAMSON: lIdiotule! L-au descalificat pentru că are şapte picioare! Pricepi? Au 
modificat regulamentul! Nu admit decât scaune cu maxim şase picioare! 

LILI: Prin urmare... 

SAMSON: Au făcut jocurile astfel încât să câştige jilțul premierului care, ați ghicit, 
este hexaped! Nemernicie dâmbovițeană! Complot mârşav al Miticilor din comisia de 
arbitraj! (Se apleacă, smulge un picior de la Marele Tron, pe care îl ridică 
amenințător.) Fac contestaţie! Lucrurile nu vor rămâne aşa! E vorba de un titlu 
suprem... Dacă vor război civil din cauza unui picior de scaun, îl vor avea! Strâng 
oastea cea mare şi merg la Bucureşti! Arbitrii sunt oamenii Puterii! Berbecii 
bătrânului Bucur! Se pun ei cu Buricul Pământului? (Deschide trapa şi coboară în 
subteran.) Ei, bine! Strâng eu oastea cea mare! Patria este norodul, nu tagma 
guvernatorilor!... (Dispare în subteran. Trifon trânteşte trapa în urma lui.) 


Scena 8 


Acelaşi decor. Trifon, Lili, Ministrul 


TRIFON (învârte cheia în broasca de la trapă, după care o ascunde în buzunar): 
Gata cu tirania! S-a terminat cu Buricul Pământului! Aşa nu se mai poate trăi! 
(Împinge biroul deasupra trapei, blocând ieşirea din subteran.) Să stea acolo mult şi 
bine! E nebun! N-am mâncat nimic de aseară, deşi sunt lider naţional... 

LILI: Vice-lider... 

TRIFON: Tu să taci! (la de pe birou un regulament.) Scrie clar în regulament! Când 
liderul maxim este plecat din ţară, când este în ceruri sau în adâncurile pământului, 
îi va ţine locul un vice-lider. (Pauză.) Adică eu! (Se apropie de Lili, mângâindu-i fața, 
cu prefăcută tandrete): Sărută-mă! 

LILI (ofensată): Obraznicule! 

TRIFON: Ti-am spus să mă săruți! 

LILI: Trifoane, ştii bine că sunt iubita liderului maxim! 

TRIFON: Da, dragă, toată lumea ştie! Dar el este plecat, iar eu îi ţin locul! Scrie clar 
în regulament! (Poruncitor.) Sărută-mă! (Lili îl sărută, destul de rece.) Mai cu foc! (O 
strânge în brațe. Lili îl sărută cu pasiune crescândă.) Ei, aşa mai merge... (Lili devine 
tot mai pătimaşă.) Bine, bine! Gata! Ajunge! 

LILI (cu voluptate): Ah, ce temperament! Ce suflet de investitor străin! 

TRIFON: Pardon! Eu sunt dac adevărat! La noi în sat, poporul român încă nu s-a 
format! De două mii de ani n-a călcat pe la noi picior de roman! Sunt daco-get, get 
beget, adică trac de origine sarmatică... Strămoşii mei, sarmaţii, au inventat 
sarmalele! (Pauză.) Mă iubeşti? 

LILI (uşor apatică): la-mă! Sunt a ta... 

TRIFON (alintând-o): Pot să-ţi cer ceva? 

LILI: În numele regulamentului, fac orice pentru tine... (Pauză.) 

TRIFON (răsfoind Cartea de bucate): Atunci du-te repede la restaurantul „Lupul 
tranziţiei” şi comandă frigărui din piept de pui, grătar, pârjoale, antricot, escalop cu 
ciuperci, colțunaşi, sărmăluţe în foi de varză, o pulpă de miel şi mult (scandează.) 
muj-dei, muj-dei, muj-dei! Un meniu echilibrat, acoperitor pentru toate provinciile 
istorice. (Pauză.) Aha! Şi două butelii cu vin de Murfatlar, neapărat cu panglică 
tricoloră... 

LILI (uşor dezamăgită): Atâta ceri tu de la o femeie? 

TRIFON: Da, dragă! Ce, nu e destul? La ce te aşteptai? Noi, dacii, suntem foarte 
cumpătați când e vorba de mâncare... Romanii sunt cei care au adus lăcomia la 
Sarmisegetuza! Ne-au cucerit, bombardându-ne cu jamboane afumate, aruncate cu 
catapulta! Ne-au înrobit, legându-ne de mâini şi de picioare, cu fire lungi de 
macaroane! 

LILI: Nu pot să aduc singură atâta mâncare... 

TRIFON: Bine, bine! Du-te odată! Vreau să rămân singur, să mă reculeg! Să-mi 
pregătească masa! Vin eu acolo! (Atinge prudent geanta cu bani de pe birou.) Azi voi 
servi o gustare la restaurantul „Lupul tranziției”! Du-te, femeie! Vezi că nu mai rezist! 
Voi fi primul lider naţional care moare de foame, sub ochii indiferenți ai naţiunii, în 
țara în care soldaţii sovietici culcau spicele cu lăncile. (Lili iese.) 


Scena 9 


Trifon. Ministrul continuă să stea ascuns. 


TRIFON (îşi freacă mâinile): Ah, ce bine e să fii singur! Poţi lua uşor decizii colective! 
(Deschide geanta şi face ochii mari.) Doamne, ce de bani! Sigur sunt numărați! 
(Caută febril prin geantă.) Nu văd nici borderou, nici chitanţe... (Tare şi hotărât.) Dar 
eu nu pun mâna! Pentru că sunt un om cu principii! (Ezită.) Ce să faci cu principiile, 
dacă n-ai bani? (Se uită în dreapta şi în stânga.) Şi nu e nimeni în jur... (Ezită.) Nici 
măcar un martor care să-mi vadă tăria de caracter!... (Scoate câteva teancuri. Íi 
cântăreşte în palmă.) Frumoşi bani! Noi!  Fabricaţi pe imprimanta guvernului... 
(Ministrul îl urmăreşte din spatele fotoliului. Trifon se uită atent în jur.) Parcă am auzit 
ceva! (Se apleacă, cu teancurile de bani în braţe. Îşi lipeşte urechea de podea.) 
Nimic... Linişte şi pace socială... (Se ridică. Pipăie iar banii.) Zău că aş opri câteva 
teancuri... Sponsorizez nişte acţiuni de caritate... Aş putea zidi şi eu un orfelinat, o 
biserică... Dacă n-aş fi un om corect, zău că aş lua! (Ezită.) Bani publici... (Tare.) 
Doamne, de ce dracu’ m-ai făcut atât de cinstit? (Se uită încordat împrejur.) Bani 
publici. Bani ai întregului popor. Păi da, eu ce sunt? Om din popor! Nu strigam eu la 
Revoluţie „Noi suntem poporul!"? (Zâmbeşte luminat.) E clar! Banii aceştia sunt ai 
poporului muncitor, adică şi ai mei... (Hotărât.) În numele poporului suveran, ia să-mi 
iau eu partea mea! (la câteva teancuri şi le ascunde în buzunarul de la piept.) Uite- 
aşa! (Tare, spre cer, cu mâinile împreunate). Doamne, sper că mă înţelegi! (În 
spatele fotoliului, ministrul strănută zgomotos.) Sănătate! (Uluit şi derutat.) 
MINISTRUL (ridicându-se timid din spatele fotoliului): Vă rog să mă iertaţi... Eu sunt 
ministrul... 

TRIFON (aspru): Ce cauţi aici? (Se uită la ceas.) La ora aceasta ar trebui să fi la 
şedinţa de guvern! 

MINISTRUL: Sper că nu deranjez... 

TRIFON (calm): Nici un deranj! Ştii, eu sunt un om foarte evlavios! Tocmai îmi 
făceam rugăciunea! 

MINISTRUL: Am văzut. (Pauză.) Dacă vreţi, aştept afară... 

TRIFON: Nu, domnule! (Îşi pipăie buzunarul.) M-am rugat destul! (Arată spre 
geantă.) Vrei cumva să te rogi şi dumneata? 

MINISTRUL (încurcat, se uită la ceas, apoi la geantă): Mulţumesc! E prea devreme! 
Noi, la minister... 

TRIFON: Cum doreşti! 

MINISTRUL (nesigur): Dar, dacă insistaţi... (Se uită la geantă.) 

TRIFON: Nu insist! Fiecare se roagă când crede de cuviință. 

MINISTRUL: Ştiţi, noi la minister... 

TRIFON (bănuitor): De ce te-ai ascuns după fotoliu? 

MINISTRUL: De teamă, domnule lider... Când regele a început să strige, am crezut 
că a izbucnit o nouă revoluție. 

TRIFON: Tot executivul este aşa fricos? 

MINISTRUL: Da, domnule... Guvern de tehnocraţi! Oameni trăiţi între cărți... Nu se 
pricep la lupta de clasă... 


TRIFON: Mie îmi place acest guvern. E inofensiv. Din partea mea poate să tot 
guverneze. Dar el (arată spre Buricul Pământului), Samson Nebunul, el vrea 
schimbare... E puternic, nimic de zis. Nebun, dar puternic. Chiar dacă puterea lui stă 
în plete. Eu i-am spus: Samsoane! Lasă, mă, cârmuirea să cârmuiască! Nu-ţi pune 
atâta speranţă într-un smoc de păr. Samsoane, Puterea este puternică şi până la 
urmă o să te tundă... 

MINISTRUL: Vă permite un asemenea limbaj? 

SAMSON: Desigur! Câteodată îl iau şi de urechi! Pe Samson eu l-am făcut ceea ce 
este, domnule! l-am spus: vezi-ţi, mă, de organizaţia ta, fii echidistant, dă-i dracului 
pe toți! 

MINISTRUL: V-a ascultat? 

TRIFON: Ei, parcă ai cu cine vorbi! E nebun! Spune că el execută ordine divine... 
MINISTRUL: Regele Samson este tot aşa evlavios? 

TRIFON (confidential): Vai de mine! E mai ortodox decât Papa de la Roma! (Cu 
voce scăzută.) În probleme de strategie socială, Samson se consultă numai cu 
Dumnezeu... 

MINISTRUL: Are relaţii aşa înalte? 

TRIFON: Da, prietene! Sfântul Duh i-a dictat Contractul colectiv, pe muntele Sinaia. 
MINISTRUL: Am văzut că poartă la gât cruce de episcop... 

TRIFON: Crucea i-am adus-o eu, de la Veneţia! Am fost acolo la un simpozion 
interesant: influenţa razelor de lună asupra industriei miniere... (Pauză.) 

MINISTRUL: Frumos oraş, Veneţia! 

TRIFON: Nu mi-a plăcut! Am prins vreme proastă, domnule! Ceva, de speriat! 
Inundații ca la Veneţia n-am văzut în viața mea. Era atâta apă pe străzi că se putea 
umbla numai cu barca! (Pauză.) Ce mă tot iscodeşti? Nu cumva eşti omul lui 
Samson? 

MINISTRUL: Vai de mine!... 

TRIFON (aspru): Ascultă! Niciodată să nu te joci cu nervii unui dac! 

MINISTRUL: Domnule... 

TRIFON: la spune tu repede: barză, viezure, moş, mânz! 

MINISTRUL: Barză... 

TRIFON: Nu fii prost! Cine se ia cu mine bine, va guverna veşnic, nu ca fraierii, din 
patru în patru ani! 

MINISTRUL: Viezure... 

TRIFON: Îmi place de tine! Eşti băiat deştept! Ai stofă de sindicalist! (Pauză.) Cine 
dracu' te-a pus să te faci ministru? (Brusc, se apleacă şi pune urechea la pământ.) E 
linişte şi pace...  (Solemn.) Te invit la restaurantul „Lupul Tranziţiei”, domnule 
ministru! (Se apropie amândoi de ieşire. Brusc, Trifon se întoarce. Deschide sacoşa.) 
Ah, era să uit! (Mai scoate două teancuri de bani, lăsând sacoşa deschisă pe birou). 
la să-mi fac eu rugăciunea înainte de masă! (Îi dă ministrului un teanc). Roagă-te şi 
dumneata! În fond mergem la o cină creştină! 

MINISTRUL (speriat, bagă banii în buzunar): Barză, viezure, mânz... (Amândoi ies 
din scenă.) 


Scena 10 


La început totul e cufundată în linişte. Personajele lipsesc. Din adâncul pământului 
răzbat uneori zgomote înfundate. Telefonul sună prelung. Intră Lili, foarte agitată. Se 
uită îngrijorată la barometru. 


LILI: Au plecat toţi! Şi barometrul arată vremuri grele... Au lăsat corabia fără cârmaci, 
în plină furtună... Ce iresponsabili! Ei, lasă că preiau eu comanda! Să le arăt cum 
conduce o coafeză! (la loc pe Marele Tron.) Doamne, ce zăpuşeală! Vreme de 
furtună... (Scoate din sacoşa de pe birou un teanc de bani, pe care-l foloseşte drept 
evantai.) Nu suport căldura! Ah! (Sună telefonul. Lili ridică receptorul.) Alo, da! Ai 
greşit, domnule! Aici nu e nici un sindicat! Ai nimerit la fabrica de bigudiuri! (Trânteşte 
receptorul; continuă să-şi facă vânt cu teancul de bancnote. Telefonul sună iar. Lili 
aruncă teancul de bancnote în poşeta ei. Ridică receptorul.) Alo! Da, domnule 
prefect! Nu, liderul maxim nu poate vorbi! Tocmai i-am pus părul pe moate! Cum de 
ce? Aşa vrea el: lung, permanent şi ondulat! (Pauză.) Pentru ce să dea cu fixativ?! 
(Ofensată.) Domnule prefect, eu vă respect, pentru că reprezentaţi o importantă 
instituţie publică! (Pauză.) De ce vă băgaţi, dacă nu vă pricepeţi? (Autoritară.) Vă rog 
să nu mă contraziceți! Eu îmi cunosc bine meseria! (Pauză.) Nu, zău! Ce-are coafura 
cu prefectura! (Trânteşte receptorul; scoate alt teanc de bani, cu care îşi face vânt.) 
Ce zăpuşeală! (Sună celălalt telefon.) Alo, da! Da, suntem Regia Autonomă a 
Aerului! (Zâmbeşte cochet.) A, ministerul alimentaţiei publice? Bună ziua, domnule 
ministru! Cum, nu mai aveţi aer? Vă sufocaţi? Deschide, domnule fereastra! (Pauză.) 
Nu e vina noastră! Noi suntem în grafic! (Răsfoieşte un dosar.) Zilnic livrăm aer, 
conform contractului! (Pauză.) De ce oftaţi? A, dacă oftaţi aşa adânc, înseamnă că 
acolo în Capitală aveţi aer, nu glumă! (Pauză.) Nu, nu putem mări producţia de aer! 
Aerul este un produs strategic, domnule ministru! Trebuie exploatat raţional. 
Generaţiile viitoare trebuie şi ele să respire! (Pauză. Lili introduce teancul de bani în 
poşetă.) Cum? E mai ieftin să aduceţi din import aer condiţionat? (Furioasă.) 
Dumneata nu ştii că producţia internă de aer este în primul rând o chestiune socială? 
(Pauză.) Poftim? Securitatea naţională atârnă de un fir de păr? Să fim, serioşi, 
domnule ministru! Eu îmi cunosc bine meseria! (Închide telefonul; scoate un alt teanc 
de bancnote cu îşi face vânt.) Doamne, ce zăpuşeală! Vreme de furtună! 


Intră Nela, fără să salute. E plină de sine, uşor arogantă, foarte elegantă, îmbrăcată 
provocator. 


NELA: Dumneata aici? Unde-i conducerea? Am o cerere... 

LILI (înțepată): Eu sunt conducerea, duduie! Dă-mi cererea să-i dau număr de 
înregistrare... (Nela îi dă cererea. Lili scrie ceva pe ea, fără să o citească.) 

NELA: E urgentă! 

LILI: Gata! Am şi rezolvat-o. Poftim! (Îi restituie cererea.) Se respinge! 

NELA: Ce obrăznicie! Vreau să vorbesc cu Samy! 

LILI: Cu cine?! 

NELA: Cu Samy, dragă, n-ai auzit? Liderul maxim... 


LILI: Samy!? Sfântă Varvara! Cum îţi permiţi, cucoană? Poate vrei să vorbeşti cu 
excelența sa Samson Întâiul. E regele adâncului... 

NELA: lar eu sunt regina! 

LILI (şocată): Vorbe în vânt! Dumneata regină? Arată-mi legitimaţia! 

NELA: Legitimaţie de regină nu mi s-a eliberat încă. Am în schimb o fotografie; eu cu 
regele Samson, într-o poziţie cât se poate de intimă... (fi întinde fotografia.) 

LILI (priveşte cu dispreț fotografia, fără să o atingă): Poza asta am văzut-o prin 
ziare. Parcă am auzit de dumneata. Eşti cântăreață? 

NELA (mândră): Da! Cu carte de muncă! 

LILI (nervoasă): La ce mină? 

NELA (încurcată): Am uitat! N-am fost acolo niciodată. Oricum, avea un nume foarte 
muzical: Violina, Doremina... 

LILI: Carolina? 

NELA: Exact! 

LILI: Şi cum poţi cânta la mină, dumneata, cu buletin de Bucureşti? 

NELA: Simplu, dragă! Am contract! Le cânt la telefon, o oră pe săptămână! 

LILI: Mina Carolina? (Cu răutate.) Ei bine, se pare că n-ai cântat cum trebuie! Mina 
dumitale s-a închis! 

NELA (neîncrezătoare): Cum să se închidă, dragă? Samy spunea că are program 
non-stop! 

LILI (cu o gelozie tot mai greu de mascat): Află că Samy al dumitale te-a minţit! De 
obicei minte, când vorbeşte cu femei uşoare! 

NELA: la seama ce spui! 

LILI (ironică): Vă rog să mă iertaţi, majestate! (Ridică tonul.) Dar eu ştiu ce vorbesc! 
Sunt coafeză. (Tare.) Aţi rămas pe drumuri, alteţă! Mina înălțimii voastre s-a închis! 
NELA (ia loc pe scaun): Mă rog! La drept vorbind, puţin îmi pasă! Eu îmi primesc 
salariul prin poştă, regulat, fără probleme. (Lili devine tot mai nervoasă. Scoate din 
sacoşă un teanc de bani cu care îşi face vânt.) Oricum, am venit să-mi iau 
transferul... 

LILI: Unde? 

NELA: La o mină din Bucureşti... (Scoate şi ea din sacoşă un teanc de bani, cu care 
îşi face vânt.) Mare zăpuşeală! (Mirată.) Ce evantaie scumpe, o, la, la! Unde sunt 
fabricate? 

LILI (întepată): La Banca Naţională! 

NELA: Îl voi ruga pe Samy să-mi aducă şi mie câteva! Sunt foarte practice. (Pune 
teancul de bani în poşeta ei.) 

LILI: Unde l-ai cunoscut pe Samy al dumitale? 

NELA: La nunta unui lider din industria uşoară. Eu cântam, Samy dansa. Era în 
mare vervă. Tocmai spărsese capul unui fotoreporter! Samy dansează 
nemaipomenit! Dragoste la prima vedere... De-atunci e al meu. Dansează cum îi 
cânt eu! 

LILI: Nu mai spune! Şi ce-ai găsit la el, în afară de bani? 

NELA: Părul, dragă! Are păr de zeu. Cu asemenea plete, un bărbat demolează 
voința celei mai virtuoase femei. l-am mângâiat părul atâtea nopți... Păcat că se 
piaptănă, aşa, fără gust... 

LILI: Poftim? 

NELA: Dar nu-i nimic! După ce ne căsătorim, mă voi ocupa personal de părul lui! 
LILI (afectată): Află că eu, Dalila, am făcut din el ceea ce este! Datorită mie are păr 
de Luceafăr! Dacă nu eram eu, Samy al tău ar fi arătat astăzi ca Vasile Alecsandri! 
Obraznico! 


NELA (Scoate alt teanc de bani, îşi face vânt cu el, după care îl pune în poşetă): Vezi 
că vorbeşti cu o artistă profesionistă! 

LILI: Lasă că ştiu eu ce artă practici tu! E cea mai veche meserie... 

NELA: Avea dreptate Samy! Eşti o scorpie! 

LILI: Aha! la să-ţi fac eu ţie părul permanent, artisto! (Brusc se ridică, înfigându-şi 
mâinile în părul Nelei. Aceasta scoate un țipăt scurt.) 

NELA: la-ţi mâinile din părul meu natural, peruca dracului! 

LILI (o scutură cu putere): Sunt coafeză autorizată! Legea îmi dă voie să-mi bag 
mâna în părul oricui! 


Nela opune rezistenţă. Încleştate, cele două femei se prăbuşesc pe covor. Telefonul 
sună, dar femeile nu-l iau în seamă, continuând să se lupte în tăcere. Deodată se 
aud lovituri puternice în trapă, urmate de un murmur subpământean, în creştere. 
Cele două femei se calmează brusc, dar rămân pe covor. 


NELA (brusc devine serioasă): Cine să fie? 

LILI (se ridică brusc): Ei, mai întrebi? (Îşi aranjează rochia. Loviturile în trapă sunt tot 
mai violente.) 

NELA (se ridică): Cine-i, dragă? 

LILI: Cine? S-a întors Samy, regele adâncului! 


Scena 11 


Aceleaşi personaje. Loviturile în trapă sunt tot mai insistente. Vuietul adâncului 
creşte în intensitate. 


NELA (îşi aranjează părul): Vine regele! Vine regele! Ai văzut cumva rujul meu? 
LILI (cerebrală): Dumnezeule!  Buricul Pământului e blocat. Ajută-mă! (Cele două 
femei împing biroul la locul său iniţial, eliberând trapa.) 


Zgomotele subterane se repetă, cu intensitate constantă. Se disting fragmente de 
cântece patriotice, urale, fluierături, aplauze. Cele două femei se căznesc să ridice 
trapa. 


NELA: Nu se poate! 

LILI (tot mai agitată): E încuiată! Cheia e la Trifon! lar acesta este stă la masă cu 
ministrul economiei subterane! 

NELA: O, Doamne! 

LILI: Tâlharul! Oamenii noştri luptă în adâncuri, iar el bate palma cu guvernanţii... 
NELA: Vrei să-mi dai puţin rujul tău? 

LILI (stresată): Erupția pluteşte în aer! Tu nu simţi că Apocalipsul e aproape? 

NELA: Simt, dragă, sigur că simt! Dar nu putem părăsi această lume nefardate. 

LILI (scoate rujul din poşetă şi i-l întinde): Poftim! (Lili îşi aranjează părul. Freamătul 
subteran creşte, asemănător unui cazan în clocot.) 

NELA (se dă cu ruj): Dacă ştiam că vine sfârşitul lumii rămâneam la Bucureşti! (O 
ajută pe Lili să se piaptene.) Stai să te ajut! (Foarte amabilă.) la loc! Trebuie să-ţi 
îndrept părul la spate... 

LILI (ia loc pe scaun): Mulţumesc! Ascultă-mă pe mine! Va exploda planeta. Samson 
nu glumeşte! 

NELA (veselă): Samy e un dulce! Mă mărit cu el! Stai numai să treacă Apocalipsul! 
LILI (neliniştită): Şi eu ce fac? Am investit în el sentimente, mai ceva ca o bancă de 
investiţii! 

NELA: Poţi să rămâi cu noi. Nu sunt geloasă! (Încet.) Ştii, eu mai am şi alte obligaţii 
conjugale! Ne putem înțelege! Consimt ca Samy să fie al tău în toate duminicile 
impare! (Rumoarea subterană creşte. Intră Trifon, satisfăcut, sătul, uşor ametit.) 

LILI (către Trifon, în vreme ce Nela continuă să o piaptene): Cheia! Pentru numele lui 
Dumnezeu! Liderul maxim e sub pământ! 

TRIFON (cu voce de chefliu): Am predat cheia domnului ministru... Eu sunt garantul 
păcii sociale... 

NELA: Şi liderul maxim... 

TRIFON (hotărât): Femeie! Liderul maxim sunt eu! Gata cu Buricul Pământului! 
(Împinge biroul înapoi peste trapă. Zgomotele subterane încetează brusc.) Vezi! S-a 
făcut linişte... Sunt omul care aduce pace pe pământul legendar al Daciei libere... 
(Vesel.) Tu crezi că romanii au venit în Dacia ca să formeze poporul român? Nici 
vorbă! Au venit la furat! (Pauză.) Voi unifica toate cnezatele şi voievodatele sindicale 
într-un mare imperiu. Şi eu voi fi împăratul... 

LILI (cu voce rugătoare): Trifoane, regele Samson e acolo jos... 


TRIFON (arogant): Sunt împărat! Ce mă interesează pe mine un pârlit de rege? să 
stea sub pământ! Acolo e regatul lui! Acolo e plăcut, e răcoare! 

NELA: Dacă se sufocă? 

TRIFON (ia loc, satisfăcut, pe tron): Prostii! Cum să te sufoci într-o mină de aer? 
(Deschide mapa şi începe să semneze.) Acum e linişte... 

LILI: Dacă va găsi un punct de sprijin, Samson va răsturna pământul! (Către Nela.) 
Mulţumesc, Nela! la loc, te rog! Acum e rândul meu să te piaptăn. (Oftează.) Aşadar, 
ne-am înțeles! Amândouă suntem regine! Împărțim regele! (Cele două femei 
izbucnesc în râs.) 

TRIFON (clătinându-se): Care rege? Gata cu monarhia! 

NELA (către Lili, aşezându-se pe scaun): Vreau coadă de cal! Samy adoră caii! 


Zgomotul subteran reapare, crescând treptat în intensitate. Trifon devine tot mai 
agitat. Cele două femei rămân calme. Lili continuă pieptănatul. Trifon se ridică. Se 
aud iar lovituri violente în trapă. Toată scena intră în trepidaţii. Mobilierul tremură. 
Lumina pâlpâie, devine tot mai slabă. Trifon, speriat, ia geanta cu bani şi se ascunde 
în dulap. Se aude o explozie subterană puternică. Pe fundalul scenei joacă lumini, 
iar fondul sonor sugerează o erupție vulcanică. 


Scena 12 


Aceleaşi personaje. În spatele scenei, erupția este în plină desfăşurare. Se aud voci, 
tot mai puternic, larmă, freamăt social, ţipete, geamuri sparte. Lozinci: "Murim, 
luptăm!”, „Unitate!”. Oamenii dau năvală în scenă în mare grabă, destul de ordonat, 
în şir indian. Intră prin laterala dreaptă a acesteia şi ies prin laterala stângă, 
învârtindu-se în cerc, prin spatele scenei, pe principiul lanţului fără sfârşit. Mulțimea 
este alcătuită din patru mineri adevăraţi, în haine de lucru zdrenţuite, cu diferite 
unelte în mâini, la care se adaugă doi pseudo-mineri (oameni ciudaţi, în salopete 
noi, curioşi din fire), un fotbalist (în şort, tricou şi ghete cu crampoane), un reporter 
TV, cu camera — video pe umăr, un căldărar cu un ceaun mare de aramă, un elev de 
liceu, cam tomnatic, cu ghiozdanul în spate, o precupeaţă. Mulțimea poate fi 
completată cu alte figuri pitoreşti, din categoriile socio — profesionale amintite, în 
funcție de dimensiunile scenei şi resursele umane ale teatrului. În mulţime se 
regăsesc câteva personaje deja cunoscute: Tulbureanu aleargă pe o trotinetă, 
Arbore călăreşte un cal de lemn, Şuteu, în zeghe, agită steagul Uniunii Europene, 
puţin stilizat. După ce parcurge de trei ori traseul descris, mulțimea se strânge în 
grup compact pe partea stângă a scenei, într-o stare de excitare maximă. Cele două 
femei, de un calm imperturbabil, continuă să-şi aranjeze părul. 


NELA (către Lili): S-a aprins țara? 

LILI (continuă să o piaptene): Stai liniştită! E doar Apocalipsul! 

NELA: Ce vor aceşti oameni? 

LILI: Nici ei nu ştiu! 

NELA (către mulțime): Ce doriţi, oameni buni? 

MULȚIMEA (scandează în cor): Nu vrem nimic! Nu vrem nimic! Nu vrem nimic! 

LILI: Nu aveţi nici o dorință? 

702: Eu vreau egalitate cu cei bogați! 

FOTBALISTUL: Eliminaţi discriminarea din fotbal. De ce doar portarii au voie să 
joace mingea cu mâna? 

CĂLDĂRAR: Să se scoată cuvântul rrom din dicţionare! E umilitor pentru demnitatea 
mea de ţigan! 

TULBUREANU: Trăiască şi-nflorească viţa de vie! 

ARBORE: Vreau să prind rădăcini pe această măreaţă vatră de istorie! 

ŞUTEU: Rupeţi gardurile, spargeți porțile! Dărâmaţi cortina de fier! Vrem să intrăm 
imediat în Europa! 

CĂLDĂRAR: Sfărâmaţi frontierele! Vom juca alba — neagra în Place de la Concorde! 
Cu căruța vom trece pe sub Arcul de Triumf ! Vom face căldări din Statuia Libertăţii, 
care e toată numai aramă! 

MULȚIMEA: Europa e cu noi! 

604: Jos cei de sus! 

702: Sus cei de jos! 

MULȚIMEA: Uraaa! Uraaa! 

LILI: V-aţi gândit la familiile voastre? 

604: Gura! Noi muncim, nu gândim! 

702: Când aud de gândire îmi vine să pun mâna pe retevei! 


MULȚIMEA: Nu vrem nimic! Nu vrem nimic! Uraaa! 

NELA (calmă): Ai dat cu fixativ? 

LILI (către Nela): Gata! Ti-am făcut coadă de cal! Dacă te vede un armăsar adevărat 
crapă de invidie! 


Se aud surle şi tobe. Mulțimea încremeneşite în aşteptare. Se aud şoapte: 'Vine 
regele! Vine regele!” Din trompete se revarsă un marş triumfal. Cele două femei se 
pierd în mulţime. Încordare maximă. Din partea dreaptă intră Samson, cu casca de 
aur pe cap şi lampa aprinsă, fiind purtat pe umeri de doi ortaci: 306 şi 1002. 


Scena 13 


SAMSON: Ortaci! Nu avem piramide!... 

604: Farmaciile sunt goale! Nu avem nici piramidon! 

MULȚIMEA: Uraaa! 

SAMSON (ridică mâna dreaptă; mulțimea încetează): Nu avem piramide pentru că 
nu ne trebuie! În schimb, avem minunate jocuri piramidale, din vârful cărora ne 
privesc patru mii de ani de istorie şi preistorie... (Coboară de pe umerii ortacilor.) 
TULBUREANU: Aşa e! Bine socotit! 

ARBORE: Ştie matematică... 

ELEVUL: Bravo! 

SAMSON (grav): Dar unde este Trifon? 

LILI (plângăcioasă): S-a proclamat împărat! A luat subvenţia şi s-a ascuns în dulapul 
cu documente secrete... 

SAMSON: Un împărat în dulapul unui rege? E prea mult pentru o republică! Să fie 
adus la picioarele mele! (Cei patru mineri se reped spre dulap, dar Lili se interpune.) 
LILI: Staţi! Staţi pe loc! Nu aveţi acces! În acest dulap sunt informații clasificate! 
Secrete de serviciu! Ce credeţi voi? (Cei patru mineri se retrag speriați.) 

SAMSON: Prea bine! Îl voi scoate chiar eu! Facă-se voia mea! (Deschide violent uşa 
dulapului.) Afară, uzurpator odios! Ce cauţi aici, secătură? Te crezi secret de stat? 
Afară ticălosule! Ai fugit cu banii Confederaţiei! 

TRIFON (se târăşte la picioarele lui Samson): Cum să fug, luminăţia voastră! M-am 
ascuns, cu bani cu tot, la loc sigur! Aşa prevede regulamentul! Auzind larma de- 
afară, am crezut că a năvălit Curtea de Conturi... 

SAMSON (bănuitor): Nu cumva ai luat din bani? 

TRIFON: Vai de mine, excelenţă! Să mă trăsnească Sfântu’ llie cu fulgerul său 
trifazic! Să mă ating eu de banii poporului?! N-am luat nici un leu! Ba am mai pus de 
la mine, din leafa mea decentă de lider! Am făcut economii... De două săptămâni 
mănânc numai covrigi! 

SAMSON (cântărind sacoşa în mână): Minti! Lipsesc pe puţin şapte miliarde! 
TRIFON (disperat): N-am pus mâna! Mă jur pe sfânta cruce! Ştiţi bine cât sunt de 
credincios! 

SAMSON (fioros): Unde sunt banii, derbedeule? (Către mulțime.) Oameni buni! 
Acest aşa-zis împărat a păpat sudoarea clasei muncitoare! (Mulțimea freamătă 
amenințător.) 

604: Să fie tras pe roată! 

1002: ÎI ardem pe rug! 

TULBUREANU: Omorâţi-l cu pietre... 

ARBORE: Sunt ruinat! (Arătând spre calul de lemn): În calul acesta am investit o 
avere! 

ŞUTEU (arată spre Trifon): Îl jupuim şi din pielea lui facem o tobă! 

TRIFON (speriat de moarte): Fraţilor! Sunt nevinovat! Am păzit geanta ca pe ochii din 
cap! Ministrul a luat banii, în vreme ce eu îmi făceam rugăciunea... 

SAMSON: Eşti sigur? 

TRIFON: L-am văzut cu ochii mei! Ne-a furat banii şi a fugit cu ei la minister! Vrea să 
falimenteze industria minieră! 


SAMSON: Şi tu? De ce l-ai lăsat să plece cu banii noştri? 

TRIFON: Majestate, m-am luptat cu el ca un leu! Nu scăpa viu dacă nu mă punea la 
pământ cu un spray paralizant! Nu simţiţi mirosul? Abia m-am târât până la dulap... 
TULBUREANU (mirosindu-l pe Trifon): Adevărat a grăit! Simt un miros paralizant de 
coniac cinci stele! 

SAMSON (senin): Ridică-te, Trifoane! Ştiam că eşti un om de nădejde! Banii, îi 
recuperăm noi! Mergem la Bucureşti! 

MULȚIMEA: Uraaa! Uraaa! 

SAMSON: Oameni buni! Aţi auzit! Guvernul ne-a furat banii! 

MULȚIMEA: Huooo! Hoţii! Hoţii! 

SAMSON (arătând spre Trifon): Acest bărbat s-a luptat! Şi-a riscat viaţa, apărându- 
ne drepturile şi avuţia! 

MULȚIMEA: Uraaa! Uraaa! 

SAMSON: Mergem la Bucureşti? 

MULȚIMEA: Uraaa! Bucureşti! Bucureşti! 

TRIFON (tare): lar eu, cu permisiunea dumneavoastră, mă duc la Cluj! Voi recupera 
suma furată! Acolo s-a deschis o fabrică de bani. Suntem români şi trebuie să ne 
întrajutorăm, la nevoie! La Cluj! Acolo şi pubelele de gunoi sunt tricolore! 

(Se aude un fragment din cunoscuta melodie „Doamne, ocroteşte-i pe români!”.) 
SAMSON: Aleargă Trifoane! Fă ca banii noştri să se înmulțească, precum iarba şi 
florile câmpului... 

ARBORE (îi întinde calul său de lemn): „Tată, ia calul meu şi du-te!” 

TRIFON (încalecă pe calul de lemn şi ridică sacoşa cu bani deasupra capului): Aici 
sunt banii dumneavoastră! (lese din scenă, călare, în uralele mulțimii.) 


Scena 14 


Mulțimea discută aprins. Samson cade pe gânduri, încremenind pe Marele Tron, cu 
privirea aţintită spre uşă. Absent, nu participă la conversație. Expresia feţei sale, în 
continuă mişcare, trădează emoții înalte. Samson se ridică. Face câţiva paşi profetici 
în direcția uşii. Uşa se deschide singură, după care se închide cu zgomot. Mulțimea 
amuţeşte. Samson îngenunchează lângă birou, sărutând mâna unei fiinţe imaginare. 
Ascultă cu evlavie, concentrat. Faţa lui pare scăldată de o lumină divină. Mulțimea 
tace, urmărindu-l cu atenţie. Samson continuă să-şi trăiască revelația. Însoțeşte 
umbra până la ieşire. Deschide şi închide uşa cu pioşenie. Se ploconeşte adânc în 
fața uşii închise, după care se întoarce spre mulţime. Are privire halucinantă, glas de 
proroc. 


SAMSON (profetic): Copiii mei! Ştiţi că mi-am dat viaţa pentru voi, de câte ori a fost 
nevoie, luptând pe baricadele dreptății... 
604: Adevărat! 
SAMSON: Şi am înviat de fiecare dată, înaripat de înaltele noastre idealuri. Eu sunt 
Mesia... 
306: Aşa e! 
SAMSON: Am făcut atâtea minuni! Drepturi şi sporuri! Concedii gratuite în Turcia! 
Am înviat din morţi atâtea societăţi cu capital de stat! Eu sunt Mesia... 
MULȚIMEA: Bravo! 
SAMSON: Am avut o sfântă revelaţie! Adineauri, în acest birou a fost Dumnezeu în 
persoană... (Freamăt şi uimire în mulțime.) 
702:Unde? Aici? 
306: Chiar Dumnezeu! 
TULBUREANU: Şi noi de ce nu l-am văzut? 
SAMSON: El se arată numai sufletelor mari şi eterne. Ceea ce trebuie să şiiţi voi, 
muritorii de rând, este că Dumnezeu mă vizitează frecvent, de la alegeri încoace. 
(Pauză.) Eu sunt consilierul Domnului, pe probleme sociale. 
306: Parcă am simţit o umbră... 
1002: Şi mie mi s-a părut că umblă cineva... 
SAMSON: Dumnezeu s-a grăbit să mă vadă! Reţineţi! Nu s-a dus la guvern! A venit 
direct la noi, la sindicat! lată ce mi-a spus! Citez: (Patetic): Fiule, aşa nu se mai 
poate! Scoate poporul tău din robie şi mântuieşte-l! Am dat totul unor oameni de 
nimic! Ai grijă de scaunul ceresc! 
ARBORE: Şi ce-a mai zis? 
SAMSON (exaltat): Ce, nu e destul? Prin aceste fraze simple Dumnezeu a spus 
totul. Cuvintele Sale sunt uşor de interpretat. Domnul ne-a dat de toate. Apele sunt 
pline de peşti, mieii zburdă pe câmpii, subsolul musteşte de motorină! Dar oamenii 
de nimic, adică guvernanţii, gestionează fraudulos acest sfânt patrimoniu. Aşa nu se 
mai poate! Are dreptate Tata! 
VOCI DIN MULȚIME: 

-Uraaa! 

-Huooo! 

-Jos guvernanţii! 


SAMSON: Copiii mei! Pentru mântuirea voastră pregătisem acei bani! Dar 
guvernanţii ni i-au furat! 
VOCI DIN MULȚIME: 
- Ticăloşii! 
- Hoţii! Hoţii! 
- Mergem peste ei! 
- Acum, ori niciodată! 
- Noi i-am ales, noi îi dăm jos! 
SAMSON: Am convocat de două ori premierul! l-am cerut să vină aici, în Valea din 
Deal. Ei, bine, n-a venit! 
VOCI DIN MULȚIME: 
-  Huooo! 
- Hoţii! Hoţii! 
- Să vină aici, să afle cum trăim noi! 
- Să vadă ce rece este apa caldă! 
-  Săvină imediat guvernul în Vale! 
- Şi parlamentul! 
- Hoţii! Hoţii! 
-  Săvină premierul! 
SAMSON: Ascultati! (Scoate din buzunar o hârtie mototolită.) lată ce-mi răspunde 
premierul: (Citeşte batjocoritor.) Votre Majeste! Îmi pare nespus de rău că, datorită 
agendei mele încărcate, nu pot da curs invitaţiei de a face o vizită de lucru în Valea 
din Deal. Totuşi, am trecut acest obiectiv pe lista de aşteptare, alături de alte priorităţi 
istorice, cum ar fi Stejarul din Borzeşti, Umbra lui Mircea la Cozia şi Cronica pictată 
de la Viena... 
ARBORE (cu furie): Nu vine la noi! Merge la Viena! 
SAMSON: Tăcere! Un pic de respect! Sunt cuvintele premierului... (Citeşte mai 
departe, batjocoritor.) Voi face tot posibilul să vizitez acest important bazin electoral, 
probabil anul viitor, cu ocazia festivităţii de închidere a minei Dâlja. Am preferat să 
vă răspund în scris, pentru a lăsa o mărturie indubitabilă a bunelor mele intenții. 
Vorba romanilor: „Verba volant, scripta manent!'. Vă trimit alăturat bugetul rectificat 
pe anul trecut. Vă rog să lucraţi cu spor pentru că economia are mare nevoie de aer! 
Felicitări pentru locul secund ocupat de scaunul excelenței voastre în competiția 
națională. A bientot! Al dumneavoastră... indescifrabil... 
VOCI DIN MULȚIME: 
- Acesta e premier? 
-  Ticălosul! 
- Râdedenoi! 
- Jos guvernul! 
- Premierul şi ai lui /Să se ducă dracului! 
SAMSON (provocator, le arată hârtiile): Ei, vă place? 
VOCI DIN MULȚIME: 
- Nuuu! 
- Jos premierul! 
- Hoţii! Hoţii! 
-  Murim şi luptăm! / Pe Samson îl apărăm! 
SAMSON (/ronic.) „Scripta manent”! Vezi, Doamne, mă învaţă el pe mine franceză! 
(Cu dispreț total aruncă hârtiile în aer, peste capetele mulțimii.) „Scripta volant”! 
(Mulțimea prinde din zbor hârtiile şi le rupe cu furie. 702 şi 604 mestecă şi înghit 
fragmente din scrisoare.) 


VOCI DIN MULȚIME: 
- Hoţii! Hoţii! 
- Premierul, vrem să vină! / Să muncească jos în mină! 
- Foaie verde de sulfină! 
-  Huooo! 
- Jos guvernul! 
- Nu mai vrem nici-un pic / Prim ministru bolşevic! 
- Dela Tisa pân-la Nistru / Sam-son, prim ministru! 
SAMSON (către cei doi mineri care au înghiţit scrisoarea premierului): Ei! vă place 
scrisoarea premierului? 
702 (cu gura plină): Să fiu al dracului! N-am mâncat niciodată o porcărie mai mare! 
604 (molfăie un fragment din scrisoare): N-are nici un gust! 
SAMSON (ia loc pe Tron): Mergem la Bucureşti? 
MULȚIMEA: Uraaa! Uraaa! 
SAMSON: Atunci ridicați scaunul ceresc! (Patru bărbați ridică pe umeri MareleTron, 
purtându-l triumfal pe Samson.) 
MULȚIMEA (în stare de excitare maximă): Uraaa! 
SAMSON: Trebuie să votăm! Decizia aceasta implică răspundere penală! Cine vrea 
să mergem la Bucureşti? 
MULȚIMEA (în delir): Uraaa! 
SAMSON: Cine e împotrivă? 
MULȚIMEA (în delir): Uraaa! 
SAMSON: Abţineri? 
MULȚIMEA (în delir): Uraaa! 
SAMSON: Mulţumesc! Cu unanimitate de voturi am hotărât! (Tare.) Mergem la 
Bucureşti! Dacă Mohamed e surd, vor veni la el munţii Carpaţi, cu păduri şi izvoare! 
Aşa se scrie istoria! Fire-aţi voi ai dracului! Eu sunt Mesia! 


Samson este scos triumfal din scenă. Mulțimea în delir îl însoţeşte scandând: 
„Bucureşti! Bucureşti! Uraaa! Uraaa! Uraaa!” Cortina cade. Freamătul continuă să se 
audă, din ce în ce mai estompat. 


PARTEA II-A 


Scena 1 


Bucureşti, Piaţa Victoriei. În stradă, în faţa sediului Guvernului, este improvizat 
comandamentul general al insurgenților. Decorul este dominat de Marele Tron, la 
care se poate ajunge urcând câteva trepte din scândură, îmbrăcate în pânză 
purpurie. Samson stă pe Tron, având în față o hartă turistică, exagerat de mare, a 
municipiului Bucureşti. O marjoretă, îmbrăcată sumar, la limita decenței, îl apără de 
muşte cu un evantai uriaş, din pene de păun. Samson afişează suficiența şi ifosele 
unui mare sultan. E păzit de doi bodiguarzi, în ţinută de miner, purtând ochelari cu 
lentile fumurii. Bodiguarzii stau tot timpul în spatele regelui, rotindu-şi privirile, cu 
atenţie, în dreapta şi în stânga. Lângă Samson, pe trepte, în poziție de drepţi, stau 
doi consilieri. Alături, un Cronicar, aşezat turceşte, cu hârtiile pe genunchi, în poziția 
celebrului scrib egiptean. Întreaga scenă are aerul unui bazar oriental. În faţa 
Tronului, mare agitaţie. Mulțimea e pestriță, îmbrăcată civil. Se mişcă totuşi după 
reguli militare, dar într-o manieră cât se poate de comică. Pe stradă trec, dintr-o parte 
în alta a scenei, grupuri de cetățeni, alcătuind tablouri sugestive pentru aceste 
evenimente. 


SAMSON (poruncitor): Toate ordinele se transmit prin viu grai! Numai prin curieri! 
Telefoanele noastre sunt ascultate... (Intră în grabă un Curier.) 

CURIERUL 1: Permiteţi să raportez! Sediul guvernului este încercuit! 

SAMSON (către Consilieri): Să nu cumva să scape cineva! Aţi săpat tranşee pe 
partea de nord? 

PRIMUL CONSILIER: Nu e nevoie, majestate! Acolo există un şanţ uriaş, făcut de 
Primăria Sectorului 1. E plin cu apă de ploaie. Obstacol de netrecut! 

AL DOILEA CURIER: Nici guvernanţii pot să fugă, nici noi nu putem intra! 

SAMSON (nemulțumit): Nu e bine! Noi trebuie să avem acces! E stare de asediu! Nu 
ne jucăm! Pregătiţi trunchiuri groase de copac! Când voi suna atacul, umpleţi cu ele 
şanţul! 

PRIMUL CONSILIER: Nu avem rezerve de lemn, majestate! Aici, în Capitală nu e ca 
la mină! 

SAMSON (hotărât): Eşti concediat! N-am nevoie de consilieri din Opoziţie! (Primul 
Consilier face o plecăciune adâncă şi se retrage umilit într-un colț.) Îmi spuneti voi, 
mie, că în Bucureşti nu sunt copaci? Puneţi mâna pe topoare, măgarilor! Mergeţi în 
Herăstrău, la Grădina Botanică... (Intră alt Curier, foarte obosit.) 

CURIERUL 2: Majestate! Guvernanţii au încercat să spargă încercuirea! Şi-au făcut 
pod peste şanţ, pe flancul de nord... 

SAMSON: Exact cum am intuit! (Se uită cu reproş la Al Doilea Consilier.) Băiete! Nu 
spuneai tu că pe acolo nu se poate trece? (Furios.) Incompetentule! Eşti concediat! 


Nu mai am nevoie de consilieri! Afară! Pe front cu voi! De-acum, mă voi consilia 
singur! (Către Cronicar.) Să se scrie în cronici! 

CRONICARUL: Am scris, majestate! 

SAMSON: Citeşte! 

CRONICARUL: „ Şi atunci, Luminăţia Sa a concediat cei doi consilieri, pentru 
incompetență.” 

SAMSON: Nu e bine! În istorie să rămână latura luminoasă a faptelor! Unde este 
limbajul de epocă, analfabetule? Scrie aşa! (Dictează.) „Şi minunându-se de 
înțelepciunea fără pereche a Domnitorului, cei doi boieri divăniţi, tocmiţi ca sfetnicii... 
(Pauză.) ...şi-au dat demisia, din motive personale!” (Către Curier, cu asprime.) lar 
tu, Limbă Lungă! Tu ştii ce pățeau în antichitate curierii care aduceau veşti proaste? 
(Speriat, Curierul nu răspunde.) Vrei să spui că miniştrii au spart încercuirea? 
CURIERUL 2 (tremurând): Nu, înălțimea voastră! A fost doar o tentativă. Au forțat 
linia frontului, cu basculantele! (Vesel.) Dar ai noştri au prins de veste. Au început să 
fluiere şi să înjure din toate puterile, şi atacul a fost respins! 

SAMSON (agitat): Trebuie să luăm cu asalt poarta principală! să vină la mine 
generalul Scorțan! (Nimeni nu ştie ce trebuie să facă. Contfuzie. Samson e tot mai 
nervos.) Ei, ce se întâmplă aici? Unde sunt derbedeii de consilieri? 

CURIERUL 2 (aleargă în cerc, strigând): Consilierii! Să vină consilierii la Majestatea 
Sa! (Cei doi Consilieri vin în fugă. Fiecare are în mână câte o coadă de lopată.) 
SAMSON: Pe unde umblaţi, secăturilor? 

PRIMUL CONSILIER (în poziție de drepți): Ne-am luat armele de la rastel! Plecăm 
pe front! 

SAMSON: Voi pe front? Nu vă e ruşine? Părăsiţi obiectivul fără ordin? Vreţi să vă 
bag în Tribunalul Militar? Chemaţi-l pe generalul Scorţan! 

AL DOILEA CONSILIER (în poziție de drepți): Permiteţi să raportez! Generalul a fost 
trimis de alteţa voastră, cu două legiuni de vagonetari, să ocupe Televiziunea! 
SAMSON (mirat): Cum? Televiziunea încă nu a căzut? (Se uită nervos la ceas.) 
Două legiuni? Două legiuni, ca să pun pe fugă un batalion de gardieni publici? (Face 
însemnări pe hartă.) Să vină imediat generalul Papură! 

PRIMUL CONSILIER (/inguşitor): Majestate! Conducând strălucit trei brigăzi de 
lăcătuşi mineri, generalul de brigadă Papură tocmai a ocupat Parlamentul! S-au dat 
lupte grele, dar am învins! Prima putere a statului a căzut în mâinile noastre! 
SAMSON (îngrijorat): Am înregistrat pierderi mari? 

AL DOILEA CONSILIER: Nedglijabile! Cinci ortaci şi-au pierdut lămpaşele! Au primit 
altele noi. 

PRIMUL CONSILIER: Aici se poate lupta şi fără lămpaşe! Capitala este bine 
iluminată. 

SAMSON: La Parlament am capturat pradă de război? 

AL DOILEA CONSILIER: Slab, majestate! Legi, proiecte de legi, discursuri, 
amendamente respinse, un clopoțel, câteva mii de ordonanţe! Nişte căciuli şi cojoace 
de la garderoba deputaților... 

PRIMUL CONSILIER: Eu v-am spus! Dacă vreţi pradă, atacați Banca de Comerţ 
Exterior, nu Parlamentul! 

SAMSON (aspru): Nenorocitule! lar mă induci în eroare! Banca a fost devalizată de 
către oameni politici importanţi! Mă pui să jefuiesc o bancă gata jefuită? (Către Al 
Doilea Consilier.) Să se întocmească documente de recepţie pentru întreaga pradă 
capturată! Conform legislaţiei în vigoare! Vreau să fie ordine! (Pauză.) Dar unde sunt 
ceilalţi ofițeri superiori? 


AL DOILEA CONSILIER (mecanic): Execută poruncile înălțimii voastre! Sunt în 
misiune, conduc importante dispozitive de luptă. Au fost atacate toate obiectivele de 
importanţă strategică: sediile partidelor, redacţiile presei reacționare, Facultatea de 
arhitectură, Fabrica de bere, Biblioteca naţională, Hanul lui Manuc... 

PRIMUL CONSILIER (mecanic): Oamenii noştri patrulează fără odihnă! Am instituit 
filtre în punctele cheie. Sunt arestați imediat studenții cu barbă, posesorii de ziare 
subversive, intelectualii, femeile gălăgioase, cu excepția gravidelor... 

SAMSON: Aveţi grijă! Dacă luăm prizonieri, să se respecte Convenţia de la Geneva! 
AL DOILEA CONSILIER: Desigur! Nu moare nimeni. Cei prinşi sunt snopiţi în bătaie, 
atâta tot! Atmosfera e paşnică... (Intră un Curier, foarte agitat.) 

CURIERUL 1: Permiteţi să raportez: au descărcat nouă mii de scutieri în fața 
guvernului! 

SAMSON : Nouă mii! (Visător.) „La Nicopole văzut-ai...? 

CURIERUL 1 (mecanic): Permiteţi să raportez! La Nicopole, n-am văzut nimic! 
SAMSON (furios): Pregătiţi-vă de luptă! Aduceţi-mi calul! 

PRIMUL CONSILIER: Majestate! Norocul ne surâde iar! Am primit întăriri! De la gara 
Chitila a sosit chiar acum generalul Rodeo Veja cu garda de pretorieni! Patru mii de 
ortaci! 


Scena 2 


Aceiaşi. Întră generalul Veja. Poartă o şubă neagră, cu guler de blană albă, pantaloni 
bufanţi, cizme de cauciuc, cască şi lampă. Se apropie de tron şi face o plecăciune 
adâncă. 


SAMSON (cu reproş): De ce aşa târziu, generale? La război, minutele sunt de argint, 
iar orele din aur... 

VEJA (cu o demnitate palidă): Luminăţia voastră, e vina căilor ferate! Credeţi că e 
uşor să faci loc la patru mii de ortaci, fără bilete, într-un tren deja arhiplin! 
Acceleratul era înţesat de călători. l-am rugat frumos să coboare, în numele iubirii de 
țară! Le-am vorbit despre misiunea noastră istorică! Dar ei, nu şi nu! Că, vezi 
Doamne, şi-au cumpărat bilete, cu loc rezervat şi supliment de viteză! Lipsa lor de 
patriotism m-a indignat atât de profund, încât i-am scos afară din vagoane! Pe toţi! l- 
am aruncat pe peron, cu valize cu tot! 

SAMSON (grav): Foarte bine! Trenul trebuia rechiziționat imediat! E o prioritate 
națională! 

VEJA: Aşa am şi făcut! Dar să vedeţi ce necazuri am avut cu mecanicii! Nişte 
sabotori, vânduți Puterii! Au refuzat să pornească trenul! Aşa că am dat jos şi 
mecanicii! lar trenul l-am condus noi! Ce, parcă noi nu avem locomotive la mină? 
SAMSON: Bravo, generale! Istoria nu va uita niciodată serviciile tale! Dar conflictul 
de muncă nu s-a terminat... În fața noastră, puterea executivă, deşi încercuită, 
refuză să capituleze. Pregătim o ofensivă zdrobitoare! În prealabil, clădirea ar trebui 
supusă unui bombardament de artilerie. (Către Consilieri.) Avem proiectile? 

PRIMUL CONSILIER (gânditor): Pietre nu prea găsim noi, aici la câmpie... 

AL DOILEA CONSILIER: Avem în schimb zece mii de conserve, primite în dar de la 
guvernanți.... 

VEJA: Ce fel de conserve? 

AL DOILEA CONSILIER: Fasole boabe cu cârnăciori de porc! 

VEJA (serios): Sunt bune! Am folosit asemenea proiectile şi anul trecut, când am 
luat cu asalt prefectura! Au un impact deosebit asupra geamurilor. (Gânditor.) Ne-ar 
mai trebui însă şi nişte ouă... (Îngrijorat.) Totuşi, acolo sunt nouă mii de scutieri bine 
echipați... (Uşor speriat, după o pauză de gândire.) Oare n-ar fi mai bine să 
schimbăm tactica? Simulăm o retragere. Plecăm acasă şi lăsăm în Piaţa Victoriei un 
cal troian... 

SAMSON (ferm): Termină cu prostiile! Cavaleria noastră nu are experienţă! E 
aproape seară! (Îşi arată ceasul de la mână.) Unde găsesc eu la ora aceasta cai 
troieni? 

PRIMUL CONSILIER: Cea mai apropiată herghelie se află în comuna Bragadiru! 
SAMSON: Am hotărât! Atacăm frontal, fără întârziere! Veja, răspunzi de artilerie! la-ţi 
oamenii şi cinci mii de conserve! (Solemn.) Vă ordon, treceţi strada! 

VEJA (în poziție de drepți): Am înţeles, să trăiţi! 

SAMSON: Nu vreau vărsare de sânge! Trageţi peste scutieri, direct în geamuri! 
Atenţie! Scutierii sunt flămânzi! Trageţi cât mai sus! Dacă vă interceptează 
proiectilele, sigur le mănâncă! 


Veja iese în pas alergător. Din spate răzbat comenzi scurte, militare, urmate de 
zgomotul geamurilor sparte. Se aud explozii specifice jocurilor de artificii. Acest fond 
sonor, bine temperat, se va face auzit până la sfârşitul acestei scene. Din partea 
dreaptă este adus un tânăr cu barbă, flancat cu străşnicie de Arbore şi 702. Aceştia 
au scuturi, desigur capturate, şi bastoane de cauciuc, din dotarea forțelor de ordine. 
Tânărul are hainele rupte, capul şi mâna bandajate. Este târât în faţa lui Samson. 


ARBORE (fanatizat): Îngenunchează, câine necredincios! (Epuizat, tânărul se lasă în 
genunchi, apăsat cu forță de 702.) 

702: Luminăţia voastră! L-am prins într-un anticariat din Piaţa Universității! 

ARBORE: Are barbă, e intelectual, nu e nici un dubiu! Aşa că l-am luat de guler şi l- 
am filat discret! Ne-a minţit! Spune că n-are studii superioare... 

702: l-am făcut percheziție la domiciliu! Ce credeţi? În dulap, sub camuflajul unor 
cămăşi cu guler alb, am descoperit legitimaţia sa de student, plus câteva ziare 
păgâne! 

SAMSON (ofensat): Aha, gulere albe! Tinere, e adevărat? (În stare de şoc, tânărul 
nu răspunde.) 

ARBORE: E adevărat, majestate! (Arată un teanc de ziare şi câteva cămăşi.) Uitaţi 
aici, câte corpuri delicte! 

702 (îl zgâlțâie pe Tânăr, cu violență): Răspunde, mă! Şeful ţi-a pus o întrebare! E 
adevărat că citeşti numai ziare cu guler alb? (i dă câțiva ghionţi. Tânărul, complet 
epuizat, tace. Abia se ține pe picioare.) 

ARBORE (isteric): E un nemernic! Tace! Nu vrea să colaboreze cu organele de 
ordine! (Îi trage şi el Tânărului un genunchi în fund.) 

SAMSON: Ce a păţit la cap? (Arbore şi 702 se uită, încurcați, unul la altul.) 

ARBORE (ezită): A alunecat pe scări, când l-am dus la interogatoriu... E un 
dezechilibrat. Nu vedeţi? Dacă nu ţinem bine de el, cade! 

702: Trebuie pedepsit! Nimeni nu e mai presus de lege! (Zgomotul ostilităţilor din 
Piaţa Victoriei se intensifică.) 

SAMSON (agitat): Gata, ajunge! Luaţi-l de aici! Puteţi să-l bărbieriți, dacă vă face 
plăcere! Confiscaţi-i ziarele şi cămăşile! 

ARBORE (salută milităreşte): Da, să trăiţi! Mergem să ne terminăm ancheta! 

702: Noroc bun! (Către Tânăr, scuturându-l cu putere.) Fă şi tu o plecăciune, 
spurcatule! 


Arbore şi 702 părăsesc scena, târând Tânărul după ei. Zgomotul luptelor din Piaţa 
Victoriei devine tot mai intens. În scenă pătrunde fum; pe fundal joacă lumina roşie a 
flăcărilor. Intră generalul Veja, în pas alergător. Se îndreaptă spre Tron, cu faţa plină 
de fum şi transpiratie. 


VEJA: Permiteţi să raportez! Am lansat patru mii de proiectile asupra obiectivului. 
Cordonul de scutieri a fost străpuns! Nu a mai rămas nici un geam întreg! Misiune 
îndeplinită! Oamenii de ordine fug în dezordine! 

SAMSON (radiază): Bravo, generale! Ai muncit bine! Vei fi decorat cu Ordinul Muncii, 
clasa III-a, cu panglici... (Către Cronicar.) Să se scrie în cronici... 

VEJA: Mulţumesc! Permiteţi să raportez! Am dat foc la draperii pentru că, fiind de 
catifea, în spatele lor, inamicul s-ar putea replia pe nesimţite. Apoi, dacă geamurile 
au fost sparte, draperiile nu se mai justifică. Îmi cer scuze, văd că s-a făcut puțin fum. 
Aşa e la război... 

SAMSON (în transă poetică): Guvernul arde / Furtuna-n el se scaldă... 


VEJA: Numai draperiile ard, excelenţă... 

SAMSON: Foarte bine, Veja! Foarte bine! Acolo unde sunt draperii nu există 
transparenţă! (Poetic.) Să dai foc la draperie / Şi la casa de minciuni! (Intră un 
Curier.) 

CURIERUL: Majestate, focul s-a întins! Pe balcon, premierul flutură un cearşaf alb! 
VEJA (triumfal): Vrea să negocieze condiţiile capitulării... 

SAMSON (sever): Nu avem ce negocia! Capitulare necondiționată! 

VEJA: Lăsăm pompierii să intervină? 

SAMSON: Nu! Puterea fumegă! Las-o să se afume puţin! (Veja şi Curierul ies în pas 
alergător.) 


Scena 3 


Aceiaşi. Intră în fugă un Curier. 


CURIERUL 1 (epuizat): Maiestate, acum o oră forțele noastre democratice au fost 
respinse la Televiziune. Clădirea e bine apărată. Paraşutişti, trupe de elită... (Suflă 
din greu.) 

SAMSON (nervos): Ticălos bătrân, slugă de ministru! Ţi-a trebuit o oră ca să aduci 
un mesaj atât de important? 

CURIERUL 1: Măria ta! În oraş domneşte anarhia! Tramvaiele circulă anapoda... 
SAMSON: Frumos! Am legislativul în palma dreaptă şi executivul în stânga! Şi totul 
se duce de râpă pentru că mă împiedic de Televiziune, adică de-un ciot. (Către 
Curier.) Ascultă, adormitule! Du-te imediat la Parlament! Ordin! Să se trimită urgent 
cohorta Il —a de artificieri la Televiziune! Să ocupe măcar studioul 4! Trebuie să dau 
un comunicat important către ţară! 

CURIERUL 1: Artificierii pot folosi dinamita din dotare? 

SAMSON: Nu! Doar petarde şi artificii! Ai înțeles? Vreau să arăt lumii întregi că acest 
oraş se poate cuceri numai cu petarde! (Pauză.) Hai! Du-te! Aleargă! 

CURIERUL (se retrage încet, târându-şi picioarele): Sunt obosit, majestate! Pot să 
iau un taxi? 

SAMSON: Taxi? Da ce, mă, Temistocle, a fugit de la Mecca la Atena cu taxiul? N-am 
bani! Războiul acesta m-a costat o avere! Aleargă ticălosule! Aleargă, dacă te-ai 
făcut curier! (Curierul iese.) 

PRIMUL CONSILIER: Măria ta... 

SAMSON: Se înserează! Cer să mi se spună „luminăţia voastră”! Aţi observat că 
ființa mea emană energie, ca o aureolă! Seara, citesc la propria mea lumină! N-am 
nevoie de becuri! 

PRIMUL CONSILIER: Luminăţia voastră, afară aşteaptă doi investitori străini. 
SAMSON (cu mândrie): Vedeţi? V-am spus că dacă preiau puterea, vine şi capitalul 
străin! (Tare.) Să intre! Ce mai aşteaptă? Să intre! (Primul Consilier îl introduce pe 
Hagaşima, care face plecăciunile de rigoare, conform protocolului din tara sa.) 
PRIMUL CONSILIER (solemn): Are onoarea să se plece în fața luminăţiei voastre, 
un samurai vestit: domnul Hagaşima, preşedintele concernului S.C. Hagaşima S.A. 
care va investi în industria noastră energetică trei sute milioane dolari. Domnia sa 
este aşteptat la guvern, astăzi la ora 17... 

SAMSON (amabil): Noroc bun, Hagaşima! Numele tău îmi pare cunoscut! Sunt sigur 
că între tine, Hagaşima, şi Convenţia de la Haga există un grad important de rudenie. 
Oricum, eşti un tip deştept! Faci bine că-ți aduci capitalul la noi, în zona aseismică 
din Țara Vrancei! La voi e instabilitate; două mii de cutremure pe an! Din păcate, 
guvernul nostru nu te poate primi pentru că azi e luni. lar la noi, lunea toate muzeele 
sunt închise. (Hagaşima nu pricepe româneşte dar se înțelege perfect, prin semne, 
cu Primul Consilier, care devine interpretul său.) 

PRIMUL CONSILIER: Preşedintele Hagaşima insistă să fie primit acum. Pentru 
deschiderea liniei de credit, astăzi este ultima zi. Vor să facă la noi în ţară o mare 
termocentrală... (În scenă pătrunde un nou val de fum. Se aud sirenele pompierilor.) 


SAMSON: De unde vine atâta fum? Cine e de serviciu la bucătăria de campanie? 
Miroase a fasole afumată! (Intră Veja, foarte speriat.) 

VEJA: Majestate, incendiul ia proporții! Dacă nu lăsăm pompierii să intervină... 
SAMSON: Nu ti-e ruşine, Veja? Aici se discută o mare investiție! Tocmai am atras un 
capital străin de trei sute milioane parai! 

VEJA: Arde sediul guvernului! Mai întâi au ars draperiile, aşa, ca o introducere! Apoi 
a început să ardă întreg cuprinsul, pagină după pagină, de parcă ar fi revista Flacăra! 
Se va aprinde întreg oraşul! 

SAMSON: Ei, şi? Acest oraş a ars de zece ori, de-a lungul istoriei! Să mai ardă o 
dată! Să ardă cu temelii cu tot! Nu putem clădi nimic nou pe ruine! 

VEJA (cutremurat): Majestate! Arde Confederaţia cu tot patrimoniul, grajdul regal, 
garderoba ta cu cele şaizeci de costume, apartamentele celor şapte amante, vila de 
la Snagov... 

SAMSON (calm, gânditor, uşor afectat): Veja, ai fost într-adevăr un general viteaz. 
M-ai convins, colonele Veja! Ai fost cât se poate de elocvent, domnule căpitan! Prin 
urmare, locotenent Veja, lasă pompierii să treacă!... Să stingă ceea ce ai aprins tu, 
în nemernicia ta, soldat Veja! (Veja iese năucit. Sirenele maşinilor de pompieri se 
întețesc. Fumul scade în intensitate.)  Stingeţi flăcările! Să ţineţi minte că eu, 
Samson, am salvat oraşul! (Către Cronicar.) Să se scrie în cronici! (Dictează 
Cronicarului, cuprins de visare): „şi atunci, văzând flăcările înalte, mai înalte ca 
Foişorul de Foc şi Turnul Colţii, Luminăţia Sa Samson Întâiul a izbăvit târgul 
Bucureştilor de marea urgie”. Punct. „lară generalul Veja, care, în ticăloşia sa, a 
uneltit împotriva Domnitorului, ponegrindu-l în fața solilor străini şi punând în mare 
primejdie neatârnarea ţării a fost dat pe mâna mazilului... (Brusc, revine la realitate.) 
Adică i s-a desfăcut contractul individual de muncă!” Ai scris? (Cronicarul dă 
afirmativ din cap. Hagaşima, impacientat, se adresează prin semne Primului 
Consilier.) 

PRIMUL CONSILIER: Luminăţia voastră, domnul Hagaşima insistă. Dacă nu rezolvă 
azi, se pierde finanţarea. Sunt în joc trei sute milioane de dolari. Cere imperativ să fie 
condus la premier! 

SAMSON (ofensat): Imperativ, da? Aşa a zis? Ei, bine, domnule Mişanaga, domnule 
Ganamişa, imperativ poţi să ceri la tine în imperiu, nu în regatul meu! Acum 
premierul nostru este în mare fierbere. Premierul e foc şi pară. Premierul e măcinat 
de probleme ardente şi scoate fum pe toate orificiile. Scaunul premierului este atât 
de fierbinte, încât, ai văzut, a trebuit să trimitem pompierii! Premierul s-a fript rău de 
tot, domnule Nagaşama! N-are vreme acum de termocentrala ta! Zău că eşti 
obraznic! Vii tu, din lumea largă, cu ochii tăi înclinați la 45 de grade Celsius şi te 
amesteci în treburile interne ale ţării mele! M-ai supărat! Oricum, la noapte remaniez 
guvernul! Vino mâine, dacă vrei! Dacă nu, i-aţi paraii şi du-te dracului! Mai găsim noi 
şi alţi investitori... 


Primul Consilier face o traducere aproximativă, prin semne. Hagaşima este stupefiat. 
Face o plecăciune adâncă şi se retrage. Intră John lvanson, al doilea investitor. 


IVANSON (într-o română foarte stricată): Sa traiţi, sire! (Face o plecăciune.) 
SAMSON (către Consilieri): Ce spune, mă? De ce nu traduceţi? 

AL DOILEA CONSILIER: Domnul lvanson vă spune: Noroc bun! 

IVANSON: Ştiu, tu iubeşti libertate. Eu cetaţean liberian, iubesc libertate, iubesc 
copiii liberi... In Rumania, copii frumoşi... Eu, la mine, profesor universitate 
pedofilologie, vreu fac la voi fundaţie umanitara „Lasaţi copiii sa vina la mine! Eu... 


(Este întrerupt, printr-un gest politicos de către Al Doilea Consilier, care improvizează 
o traducere.) 

AL DOILEA CONSILIER: Domnul lvanson este profesor, şeful catedrei de 
pedofilologie la Universitatea din Barzavanga. Vrea să înființeze la noi o fundație, 
evident umanitară, care să protejeze copiii străzii... 

SAMSON (îl întrerupe): Nu e nevoie să traduci! Engleza lui e destul de accesibilă... 
(Către lvanson,  stâlcit şi foarte tare.) Helău, lvanson! La voi, in iuă cantri nu e 
aurolaci? De ce vrei tu faci fundaţie in mai cantri? 

IVANSON: Sire, mai cantri... ţara me nu are copiii străzii, bicoz ţara me nu are 
străzi. In Rumania ai multe străzi, multe copii ai străzii... Eu, profesor pedofilologie, 
fac la voi fundaţie „Lasaţi copiii sa vina la mine!” 

SAMSON: Diă profesor Ivanson! De ce nu făcut până acum fundaţie in mai cantri? 
IVANSON: Bicoz trebuie la mine sediu in centru of Bucarest. Ştiu, tu iubeşti libertate. 
Eu adus ţie suvenir, ghift, mica atenţie, Statua Libertaţii. Eu cetațean liberian... 


Dă Primului Consilier un tablou, reprezentând Statuia Libertăţii. Primul Consilier îl 
înmânează lui Samson. Acesta studiază pictura atent, cu aerul unui cunoscător. 


SAMSON (către Consilieri): Statuia Libertăţii, simbolul Americii Libere! lată într- 
adevăr o capodoperă a picturii! Ce linie! Ce aureolă cromatică! Impresionant! De 
altfel, este o lucrare impresionistă! Pun pariu că a fost pictată spre sfârşitul 
Renaşterii! (Către lvanson): Hei, diă Ivanson! Cine pictat acest tablou? 

IVANSON: Leonardo da Vinci, sire! 

SAMSON (către Consilieri, privind tabloul cu uimire): Ce v-am spus, bă? Uitaţi-vă şi 
voi, maimuțoilor! Statuia Libertăţii, pictată de Leonardo... (Consilierii sunt destul de 
reținuți, dar nu au curajul să se exprime.) 

IVANSON: Eu găsit sediu mare, Piaţa Romana. O mie metri patraţi, parter! Spaţiu 
comercial... Vad bun... Uite aici, cerere! Eu profesor, pedofilologie. Fac la voi 
fundație! 


Ivanson înmânează cererea Primului Consilier. Samson continuă să studieze cu 
atenţie tabloul pe ambele fețe. Descoperă un plic lipit pe spatele tabloului. ÎI 
desprinde, îl deschide şi scoate din el un teanc de bancnote străine. Le numără în 
văzul tuturor. 


SAMSON (flutură banii pe sub nasul Consilierilor): Ei, acum v-aţi convins că este o 
pictură de valoare? (Semnează cererea, pe care o înmânează lui lvanson.) Diă 
Ivanson! lată, noi semnat cerere. Noi ajutam investitori straini. Spaţiul e al tău! Tu 
fundaţie umanitară. Tu om bun! lubeşti copiii! Lasam copiii sa vina la tine! Spaţiu 
gratis! Chirie not! Du iu andăstend, lvanson? Chirie not! 

IVANSON (se retrage, numai în plecăciuni): Mulţumesc, sire! Incantat! Tu invaţat 
perfect englezeşte! (/Ivanson iese. Samson continuă să ţină tabloul într-o mână şi 
banii în cealaltă.) 

SAMSON (către Consilieri, arătând tabloul): Ei, acum aţi priceput de unde au 
guvernanţii atâtea tablouri? (Pauză.) Un Leonardo autentic! Primul din ţară! Aşa ceva 
nu şi-a permis nici baronul Brukenthal! (Înmânează tabloul Primului Consilier.) Donez 
acest tablou... (Către Cronicar.) Să se scrie în cronici: Donez această capodoperă 
Muzeului Naţional de Artă! Donez o xerocopie color Muzeului Academiei! Pentru că 
reprezintă Statuia Libertăţii! Pentru că libertatea, nu-i aşa, libertatea este aspiraţia 
noastră milenară. (Flutură teancul de bani.) lar aceşti bani, cred că ați înțeles... 


(Către Cronicar.) Acum să nu scrii! (Cronicarul face o plecăciune şi se opreşte din 
scris.) Ei, bine domnilor, aceşti bani sunt ceea ce în limbaj popular se cheamă şpagă! 
Şperţ, bacşiş, mită! Acum înţelegeţi de ce trebuie să cadă acest guvern? Pentru că 
dirijează traficul de influenţă! Pentru că e corupt până în măduva oaselor! Dacă n-aş 
fi fost eu, cu vigilenta mea recunoscută, aceşti bani ar fi ajuns în buzunarul abject al 
guvernului! (Bagă banii în buzunarul de la piept.) Inacceptabil! 


Scena 4 


Aceleaşi personaje. Afară ostilitățile au încetat. Intră un curier. 


CURIERUL 1: Permiteţi să raportez! Luptele au încetat. Jandarmii au fraternizat cu 
forțele noastre... Patrulează împreună prin toate berăriile! (Pauză.) 

SAMSON: Televiziunea a căzut? 

PRIMUL CONSILIER: Are strategi buni Televiziunea, majestate! Chiar încercuită, ştie 
să reziste! Emite în cascadă filme sud-americane, captivante. Trupele noastre nu 
mai luptă. Stau în curte şi se uită la televizor! 

SAMSON (fierbe): Filme, da? Ce nemernici! Ei cred că istoria este un film istoric! 
(Hotărât.) Să vină imediat generalul Veja! 

AL DOILEA CONSILIER: Veja a fost exclus din corpul ofițerilor! A fost dat afară din 
serviciu... 

SAMSON (cu glas tunător): Am cerut să vină generalul Veja! 

CURIERUL 1: (aleargă în cerc): Generalul Veja! Să vină generalul Veja! (Intră Veja, 
în mare derută.) 

SAMSON: Generale! Ai ocazia să-ţi consolidezi poziția de erou naţional! la o mie de 
artilerişti din Regimentul 18 Vagonetari! Dacă în treizeci de minute cucereşti 
Televiziunea, vei fi avansat în grad. Pe cuvântul meu, te fac mareşal! Dacă nu, jos 
nasul şi urechile! 

VEJA (salută): Am înţeles, să trăiţi! (lese în pas alergător.) 


De afară răzbat comenzi scurte. Se aud tobe şi marşul cadenţat al unor trupe care se 
îndepărtează repede. 


AL DOILEA CONSILIER: Luminăţia voastră! Afară aşteaptă delegaţia guvernului. 
Trebuie semnat actul capitulării... 

SAMSON (ubilează): Aşadar, au sosit solii guvernului... Atenţie, negociez numai eu. 
Voi, răspundeţi numai la întrebările mele! Fără improvizații! Ținută de gală 
obligatorie! Treziţi bodiguarzii, dați drumul la aer condiţionat! 


Consilierii trezesc bodiguarzii care îşi reiau locurile în spatele tronului. Tânăra 
marjoretă agită iar evantaiul din pene de păun. Se revine la atmosfera de la începutul 
actului 3. Intră, foarte speriată, cu un prosop alb în vârful unui tac de biliard, delegaţia 
guvernamentală, alcătuită din Ministru (bandajat la cap) şi parlamentarul Galeriu 
(merge sprijinit într-o cârjă). Cei doi soli, cu fețele înnegrite de fum, se opresc la 
picioarele tronului şi fac plecăciuni adânci. 


GALERIU (calm, cu demnitate): Majestate! Avem cinstea şi onoarea să reprezentăm 
guvernul legitim al țării! (Îşi pune în dreptul inimii Constituţia.) Deoarece scutierii ne- 
au părăsit, singurul scut care ne-a mai rămas este legea... 

SAMSON: Legea este pavăza celor slabi, tinere! 

GALERIU: Delegaţia noastră este condusă din domnul Ministru! Domnia sa nu poate 
vorbi. A avut o divergență de opinii cu un grup de ortaci, în urma căreia i s-a blocat 
maxilarul! Eu sunt parlamentar şi m-am înscris voluntar în această delegaţie, ca 


purtător de cuvânt, pentru că, părăsit de soție şi de electorat, oricum intenţionez să 
mă sinucid! 

SAMSON: Sinuciderea este un amestec de slăbiciune şi nobleţe, tinere! Intenţia 
dumneata este salutară! Ai stofă de erou, chiar dacă eşti Neica Nimeni! Marii bărbați 
ai istoriei au ştiut totdeauna să moară cu demnitate. Socrate a băut cucută, Decebal 
şi-a împlântat sabia în inimă! Dar premierul nostru ce face? 

GALERIU: Premierul a aflat din ziare că a fost demis. Când am plecat noi, îşi făcea 
bagajele... 

SAMSON: Ai văzut? Nu întreabă de cucută, nu cere pistol, nu caută cianură! Îşi 
adună tablourile şi vrea s-o şteargă la Poiana Braşov, la vânătoare! După care va 
depune plângere scrisă la Înalta Poartă de la Strassbourg! 

GALERIU: Majestate, nu mai am mult de trăit! Să discutăm capitularea! 

SAMSON: Capitularea, fiind o realitate, nu se discută, tinere! 

GALERIU: Guvernul... vreau să spun, fostul guvern... a analizat revendicările 
domniei voastre... 

SAMSON: Pretenţiile noastre sunt modeste! Am cerut două lucruri: pământ şi apă! 
GALERIU: Exact. Revendicările dumneavoastră ridică însă mari probleme, de natură 
juridică. Dumneavoastră, cu siguranţă, solicitați pământ în intravilan, şi încă în 
Capitală. Nici nu se poate altfel, ţinând cont de poziţia de pe care negociaţi... Aşa că 
juriştii noştri, după lungi dezbateri, au găsit o soluţie de compromis: aveţi aici titlu de 
proprietate pe parcul Cişmigiu, plus întregul areal arondat Sectorului Agricol Ilfov! 
SAMSON: Doar atât! Cum, când lumea mi-e deschisă? 

GALERIU: Majestate... 

SAMSON: Vai de cei învinşi, tinere! În ultimă instanţă, pot să vă cer orice! 

GALERIU: Putem să vă dăm şi Lacul Herăstrău! În felul acesta rezolvăm ambele 
revendicări: pământ şi apă! 

SAMSON: A, nu! Dacă e vorba de apă, solicit întreg canalul Dunăre - Marea 
Neagră! (Galeriu se uită spre Ministru, care dă afirmativ din cap.) 

GALERIU: Cum doriţi! (Scrie ceva pe titlul de proprietate.) Probabil nu ştiţi: 
cheltuielile de întreţinere ale canalului depăşesc cu mult veniturile acestuia! De fapt, 
este ceva simptomatic pentru întreaga noastră economie... 

SAMSON: Vreau judeţul Botoşani! (Ministrul dă afirmativ din cap.) 

GALERIU (indignat): Majestate, atentaţi la integritatea unui stat naţional, unitar, 
suveran, recunoscut de Organizaţia Naţiunilor Unite! 

SAMSON: Zău? Crezi că mă sperii? Află că mai vreau pe deasupra Cadrilaterul şi 
Insula Şerpilor... 

GALERIU: Intrăm în conflict cu alte state suverane, majestate! Revizionismul nu e 
sănătos, acum, când visăm cu toţii integrare europeană! 

SAMSON: Vreau castelul Bran! 

GALERIU: A fost restituit contelui Dracula! 

SAMSON: Palatul Peleş! Casa Poporului! 

GALERIU: Nu se poate, majestatea voastră! Nu ați revendicat bunuri imobile! 
Cererea înălțimii voastre este cât se poate de clară: pământ şi apă! (Intră un Curier.) 
CURIERUL 2: Majestate! Televiziunea a căzut! De pe ecrane a dispărut orice 
imagine! 

SAMSON (îşi freacă mâinile cu bucurie): Bravo! Veja e un mare viteaz! Mă voi ţine 
de cuvânt! Îl fac maior! (Către Soli.) Domnilor! Vă rog să luaţi act de generozitatea 
luminăţiei mele! Semnez capitularea necondiționată a aşa-zisului vostru guvern şi 
astfel declar închis conflictul colectiv de muncă! (Semnează actul primit de la 
Galeriu.) Deocamdată iau în custodie toate judeţele! Oricum, Televiziunea este a 


mea! (Către Curier.) Ordin! Peste o jumătate de oră toate carele de reportaj ale 
Televiziunii Libere să fie în Dealul Mitropoliei! De la tribuna Parlamentului voi rosti un 
comunicat important către țară! (Către Galeriu.) Domnule deputat! Înainte de a te 
sinucide, transmite guvernantilor să părăsească sediul. Am scos la concurs postul de 
prim ministru, iar eu sunt singurul candidat serios! Îți doresc moarte bună! (Către 
Consilieri.) Ce mai staţi! La Parlament, copii! La Parlament! 


Samson este scos triumfal din scenă, cu Tron cu tot, de către patru bărbaţi, prin 
partea dreaptă. E însoţit de tot alaiul, Bodiguarzi, Consilieri etc. Prin stânga se 
retrage, şchiopătând, umilită, delegaţia guvernamentală. Pentru moment scena 
rămâne goală. 


Scena 5 


Intră din stânga Şuteu şi Tulbureanu. 


TULBUREANU: Cum? Vrei să spui că s-a terminat? 

ŞUTEU (mănâncă semințe, aruncând cojile pe jos): Premierul a fugit! Conflictul de 
muncă s-a închis! 

TULBUREANU: Mare păcat! Începuse să-mi placă. Lume bună, aici la Bucureşti! 
ŞUTEU: Ehei! 

TULBUREANU: Am intrat într-un restaurant de lux... (Bea o duşcă.) Aveam lampa 
aprinsă şi lopata în mână. Chelnerii mi-au adus imediat mâncare, băutură! Nici nu s- 
au uitat la banii mei! Un singur lucru m-au rugat: să las lopata la garderobă! 

ŞUTEU: Aşa-i! Lumea e politicoasă! Se simte aerul de Capitală! Când îmi văd 
ambalajul (Îşi arată zeghea, cu mândrie.) curcanii mă salută şi trec pe cealaltă parte 
a străzii! 

TULBUREANU: Păi, da! Poliţia trebuie să ajute cetățenii... 

ŞUTEU: Tocmai mi se făcuse poftă de lubeniţă în Piaţa Amzei. lau de la un tarabagiu 
un pepene mare, roşu. Nenorocitul începe să strige: Hoţii! Hoţii! Îi arăt lampa, îi trag 
o palmă, dar jigodia strigă mai tare... 

TULBUREANU: Mai sunt şi oameni răi... 

ŞUTEU: Stai să vezi! Răsare ca din pământ un sergent de stradă! Om cu minte 
luminată! Înțelege repede situaţia! Îi trage şi el o palmă tarabagiului! Îi spune, la 
obraz: „Nu ţi-e ruşine, bă! Vine un erou la taraba ta, vrea şi el un pepene fără bani şi 
tu faci nazuri, al dracului? la arată-mi tu mie carnetul de producător! 

TULBUREANU: Da, da! (Trage un gât din sticlă.) Tu chiar crezi că s-a terminat 
greva? 

ŞUTEU: Au anunţat la televizor! A murit guvernul... 

TULBUREANU (mirat): Dumnezeu să-l ierte! Eu nu mă pricep la politică! Era mare 
guvernul? 

ŞUTEU: Oho! Douăzeci de miniştri, pe puţin! Da de ce-ntrebi? 

TULBUREANU: Sunt gropar. Dacă nu-mi fac meseria la timp, lucrurile încep să pută! 
Hm! Douăzeci de gropi, spui? E mult de lucru! (Învârte lopata.) Ai spus că eşti preot. 
Vrei să mă ajuţi? 

ŞUTEU: N-am timp! Acum sunt alpinist! Plec în Alpi! Mi-am găsit sponsori! 
TULBUREANU: Pleci acum, când la noi e atâta democraţie? 

ŞUTEU (discret): Trebuie s-o şterg! Sigur mă caută penitenciarul! Am fost eliberat 
condiționat. Acum mi-am agravat dosarul! Am bătut trei ţigani în Ferentari! Mă vor 
acuza de antisemitism... (Continuă să ronțăie semințe.) 

TULBUREANU: Păi de ce i-ai bătut? 

ŞUTEU: Eram nervos! Nu voiau să mă sponsorizeze! Au mult tupeu! (Se aud paşi; 
rumoare.) Atenţie, vine cineva! (Intră 604 şi Arbore, escortând-o pe Nela.) 

NELA: Jos labele, bădăranilor! 

604: Puicuţo! Aşa vorbeşti tu cu clasa muncitoare? (Îi întoarce mâinile la spate şi îi 
pune mâna la gură.) 

ARBORE (către Nela): Ce cauţi tu, femeie, aici în preajma Puterii, în loc să-ţi vezi de 
cratițele tale? la să văd ce ai în poşetă? (Îi smulge poşeta şi începe să caute în ea. 


Nela se zbate din toate puterile.) Nu cumva ascunzi obiecte contondente? la te uită! 
(Către Tulbureanu, care îl priveşte năuc, proptit în lopată.) Notează, colega! Una 
bucată ruj! Un piaptăn! Una bucată batistă! O scrisoare de dragoste! Bani! (Tresare.) 
Aha! Te-am prins! (Scoate din poşetă un plic cu medicamente.) Astea sunt droguri, 
crezi că nu ştiu? (Şuteu se uită şi el atent la medicamente.) 

ŞUTEU: Sigur sunt droguri! Scrie clar aici: drogherie! 

NELA  (eliberându-şi gura, pentru moment): Sunt pastile anticoncepţionale, 
marțafoilor! 

604: Gura! (Îi închide iar gura cu palma.) E şi mai grav! Pastile anticonstituţionale? 
ŞUTEU: Sunt droguri pe care le folosesc femeile, ca să nu rămână gravide! 
TULBUREANU (se închină): Sfântă născătoare! 

ARBORE (isteric): Căţeaua! Vrea să lase poporul român fără urmaşi! (Tare, către 
Nela.) Tu ştii, păcătoaso, că patria nu este a noastră ci a urmaşilor urmaşilor noştri? 
604: Sunt droguri, domnule! Am mai văzut din astea la sediul partidului raţional — 
fantezist! (Intră Prefectul - un intelectual distins, la o vârstă respectabilă.) 
PREFECTUL: Cetăţeni! Lăsaţi femeia în pace! 

ŞUTEU: Tataie, te mănâncă pielea? 

ARBORE (către Şuteu, arătând spre Prefect): Colega, ia verifică tu actele acestui 
individ. Au început să mişune teroriştii... 

ŞUTEU: Moşule! Actele la control! 

PREFECTUL: Nu aveti dreptul! 

ŞUTEU (îl bruschează): N-am dreptul? (Îi arată pumnul.) Ramolitule! Te pui tu cu 
puterea populară? 

ARBORE (către Şuteu.) Vin să te-ajut! Stai numai să termin cu paparuda asta! l-am 
confiscat drogurile! 

ŞUTEU: Confiscă-i şi banii! 

ARBORE: Că bine zici! (Bagă banii în buzunar.) Lupta de clasă costă bani, duduie! 
PREFECTUL: Ce faceţi dumneavoastră este curată tâlhărie! 

ARBORE: E-te-te! Se pare că am pus mâna pe un jurist! (Către 604.) Ortace, ai auzit 
ce a spus acest domn cu guler alb! Lasă femeia în pace! la-l pe dumnealui în primire! 
(604 dă drumul Nelei care fuge înnebunită, fără să-şi mai ia poşeta din mâna lui 
Arbore.) Na, că şi-a uitat poşeta! Ciudate mai sunt femeile în ziua de azi! (Cei trei îl 
înconjoară pe Prefect.) 

ŞUTEU (lovindu-l pe Prefect la fluierul piciorului): la să vedem, moşule! Ştii să cânți 
din fluier? 

PREFECTUL: Protestez, aceasta este agresiune! 

ARBORE (îl loveşte pe Prefect peste fluierul piciorului): Fluieraş de os, mult zice 
duios! 

PREFECTUL: Este o îngrădire a libertăţii cetăţeneşti! Voi depune plângere scrisă... 
604 (îl scutură pe Prefect): Cine eşti tu mă, de umbli noaptea ca strigoii şi tulburi 
liniştea publică? 

PREFECTUL: Sunt prefectul de Vâlcea! 

ŞUTEU: Aşa? Prin urmare, ne iei peste picior! Te mai întreb o dată, frumos! Cine eşti 
tu, mă, zăpăcitule? 

PREFECTUL: Eu sunt prefectul de Vâlcea! 

ARBORE: lar eu sunt lancu de Hunedoara! (fi mai trage un picior.) Actele la control! 
PREFECTUL: Nu aveți dreptul! 

604: Ştii tu cine suntem noi? Mă, tu nu citeşti ziarele? (Îl zgâlțâie puternic pe 
Prefect.) 


PREFECTUL: Ajutor! Săriţi! 

ŞUTEU (încet): Mai încet, mă! E noapte! Vrei să trezeşti poliția? (ÎI loveşte scurt, 
peste fluierul piciorului.) 

PREFECTUL: Săriți! Poliţia! Poliţia! 

ARBORE: Ei, lasă! Poliţia are treburi serioase pe cap! Crime organizate... 
PREFECTUL (isteric): Poliţia! Poliţia! 


Intră în scenă, calmi şi destinşi, doi poliţişti. Patrula traversează scena de la stânga 
la dreapta. Arbore, Şuteu şi 604 ignoră patrula poliţiei; continuă să-l terorizeze pe 
Prefect, în linişte. 604 îi astupă gura Prefectului cu palma. Poliţiştii discută aprins dar 
nu par preocupaţi de violenţa din faţa lor. 


PRIMUL POLIȚIST: Arbitrul de fotbal are puteri limitate... 

AL DOILEA POLIȚIST: Dacă un fundaş central împuşcă, cu pistolul din dotare, 
atacantul echipei adverse? Ce poate face arbitrul? 

PRIMUL POLIȚIST: Depinde unde s-a produs crima! 

AL DOILEA POLIȚIST: Să zicem că atacantul a fost omorât în suprafața de 
pedeapsă! 

PRIMUL POLIȚIST: În acest caz, arbitrul acordă lovitură de la unsprezece metri... 
(Se aude, stins, vocea Prefectului: Poliţia! Poliţia!) Ascultă! Parcă a strigat cineva 
„Poliția !” 

AL DOILEA POLIȚIST: Ţi s-a părut! La televizor e un film poliţist... (Pauză.) 

AL DOILEA POLIȚIST: Dar dacă fundaşul împuşcă un mijlocaş, la centrul terenului? 
PRIMUL POLIȚIST: Atunci se acordă lovitură liberă directă! 


Cei doi poliţişti ies prin partea dreaptă a scenei. În grupul rămas în scenă se produce 
o busculadă. Prefectul o ia la fugă, părăsind scena prin stânga. 604 porneşte pe 
urmele lui. 


ARBORE: Uite că ne-a scăpat! 

ŞUTEU: Nu înţeleg de ce a fugit! Oricum îi dădeam drumul! 

ARBORE: Nici nu ştim cine a fost... 

ŞUTEU: Aflăm imediat! l-am şutit portmoneul! (Deschide portmoneul Prefectului. 
Arbore se apropie, focalizând lumina lămpii de miner asupra portmoneului.) 
ARBORE: Trebuie să fie mare grangure! Are o grămadă de bani! 

ŞUTEU: Mda! Am găsit şi legitimaţia! (Citeşte uimit.) Ei, să fiu al naibii! 

ARBORE: Cine a fost? 

ŞUTEU: Dă-l dracului! Mi s-a făcut sete! (Bagă portmoneul în buzunarul său.) Hai să 
bem o bere! 

ARBORE: Cine-a fost, ortace? 

ŞUTEU: Cine să fie! Dă-l în mă-sa! Prefectul de Vâlcea! (Pauză.) Aşa-i trebuie! 
Umblă noaptea pe străzi, în loc să stea la prefectură... (Cei doi părăsesc scena în 
linişte.) 


Scena 6 


Intră Samson, triumfal, purtat pe Tron, urmat de tot alaiul. Tulbureanu deschide 
calea, 1002 scoate foi de dafin dintr-o pungă de hârtie şi le aruncă sub picioarele 
grupului. 


TULBUREANU (agită o sticlă): Faceţi loc! Faceţi loc! Trece coloana oficială! 
1002: Trăiască Samson, eroul neamului! Să calce pe laurii victoriei! Îi presărăm calea 
cu foi de dafin! 
VOCI DIN MULȚIME: 
- Uraaa! Uraaa! 
- Trăiască premierul Samson Întâiul! 
-  Slavă marelui bărbat 
- Trăiască părintele naţiunii! 
- Dela Tisa pân-la nistru /Sam-son prim ministru! 


Mulțimea aplaudă frenetic şi aruncă flori spre Samson. Acesta, în culmea 
încântării, salută adunarea. După ce a aruncat foile de dafin în fața cortegiului 
triumfal, 1002 umflă punga şi o loveşte puternic cu palma. Punga se sparge 
zgomotos. Mulțimea izbucneşte în aplauze, urale şi ovaţii. Samson răspunde prin 
gesturi largi, imperiale, salută mulţimea, trimite bezele. Marele Tron este depus cu 
grijă la locul său. 


PRIMUL CONSILIER: Discursul luminăţiei voastre, în aula Parlamentului, a fost 
magistral! Introducerea a fost epocală, iar finalul, magnific... 

AL DOILEA CONSILIER: Mă simt obligat să ies din canoanele rigide ale gramaticii! 
Declar pe propria mea răspundere: sunteţi cel mai superior, cel mai absolut, cel mai 
excepțional bărbat din toată istoria! 

PRIMUL CONSILIER: Discurs irezistibil! Forţa de pătrundere a mesajului era atât de 
necruțătoare încât deputaţii se îmbulzeau derutaţi către ieşirea principală. Cu 
siguranţă ar fi părăsit Parlamentul, loviți de biciul adevărului, dacă noi n-am fi blocat 
uşile... 

SAMSON: Parlamentarii sunt băieţi buni! Când le-am cerut guvernul în locaţie de 
gestiune, au răsuflat uşuraţi. Ei credeau că doresc alegeri anticipate! Le-am dat un 
ordin scurt: să facă, în procedură de urgenţă, o lege anticomunistă... 

VEJA: Legea aceasta e necesară! Comunismul a rămas sus de tot. Sfidează 
Revoluţia! În gara Băneasa, când coborau minerii din vagoane, am zărit doi activişti 
cocoţați într-un plop. Am strigat la ei: Jos comunismul! Aceştia, ignorând voinţa 
maselor populare, s-au cățărat tot mai sus, dincolo de vârf, spre cele mai înalte culmi 
de progres şi civilizaţie! (/ntră un Curier, cu o hârtie în mână.) 

CURIERUL: Majestate! Ministrul mediului vă invită la o vânătoare de capre negre în 
Parcul Naţional Retezat! 

SAMSON  (schițează un gest de refuz): Braconier pârlit! Crede că scapă de 
remaniere cu o pulpă de ciută la grătar? (Către Primul Consilier.) Notează! De mâine, 
Ministerul Mediului se desființează! Pentru că poluează morala acestei țări, mai mult 
decât industria noastră extractivă! De asemenea,  desființez Ministerul Justiţiei! 


Facem case de rugăciuni din tribunale! Pe timpul guvernării mele, eu singur voi 
împărţi dreptatea! (Către Al Doilea Consilier.) Cine e ministru de finanțe? 

AL DOILEA CONSILIER: Hagi Tudose! 

SAMSON: Prea mulţi miniştri! Prea multe ministere! Aşa se duce vlaga bugetului de 
stat! Contribuabilii mor sub povara birurilor! Am supravieţuit doar noi, pentru că nu 
ne-am plătit niciodată contribuţiile... (Către Primul Consilier): Notează! De mâine ia 
fiinţă, prin fuziune, Ministerul Culturii şi Agriculturii! Toţi ambasadorii să fie rechemați 
şi trecuți la Ministerul de Interne! S-au plimbat destul! (Îşi face loc un Reporter.) 
REPORTERUL: Domnule prim ministru! Vă rog, o declaraţie în exclusivitate pentru 
cotidianul „Noaptea”. E adevărat că intenţionaţi să faceţi o nouă împărțire 
administrativ-teritorială? 

SAMSON: Judeţele devin regiuni autonome, raioanele devin plase. Capitala ţării se 
mută în provincie! Am zis! 

REPORTERUL (îi face o fotografie): Pentru cotidianul „Noaptea”!... 

SAMSON (deranjat de lumina  blitz-ului): Prea multe gazete! Dimineaţa, Ziua, 
Noaptea, Săptâmâna, Anuarul Statistic, Secolul XX, Era capitalistă! De mâine toate 
acestea îşi încetează apariția! În ţară să rămână un singur ziar: Curierul sindicatelor! 
Am zis! 

REPORTERUL: Bine, dar e un atentat la libertatea presei... 

SAMSON: Gura, măgarule! Ce atentate? Aşa vorbeşti tu cu un premier? (Către 
Bodiguarzi.) Grivei, Azor! Scoateţi-l afară, confiscaţi-i aparatul! Daţi-i fiecare câte un 
picior în fund şi anulaţi-i acreditarea! Gata! Ajunge! leşiţi cu toţii afară! Duceţi scaunul 
ceresc la guvern! Aruncaţi în stradă jilțul fostului premier! Plecaţi! Vreau să mă 
reculeg. Am zis! 


Mulțimea se retrage plină de entuziasm. Tronul este scos afară cu mare respect. 
Samson se plimbă gânditor prin scenă. 


SAMSON (în stare de maximă infatuare): Nu-mi trebuie slavă! Nici măcar glorie! Îmi 
ajunge recunoaşterea unanimă a meritelor. Aţi auzit, Senatul s-a oferit să-mi ridice 
un bust din bronz? Am refuzat! E ridicol chiar şi pentru un peisaj balcanic! Mai 
degrabă accept titlul de Părinte al Națiunii! Vă daţi seama? Eu, la vârsta mea, Tată al 
Poporului! Să primesc alocaţie pentru douăzeci şi două de milioane de copii! Nu-mi 
trebuie bust! (Pauză.) Totuşi, o statuie mi-ar prinde bine! Una singură, ecvestră! Eu, 
din aur, în mână cu un târnăcop din aur, călare pe un cal din aur! (Pauză.) Ba nu, 
calul poate să fie din bronz! (Pauză.) Statuia se va ridica în Piaţa Universităţii, în 
locul lui Spiru Haret! Ăsta parcă a fost bugetar, dascăl, ministru! Dracu’ să-l ia! Eu 
sunt Demiurg! Eu creez, eu distrug, eu salvez! Eul meu atotputernic se va turna în 
aur! (Pauză.) Eu din aur! (Pauză.) Hm! E destul de periculos! Noaptea vin țiganii cu 
scara şi mă dau jos! (Pauză.) O statuie din bronz e mai durabilă. Are dreptate 
Senatul! (Tare, cu privirea spre cer.) Îți mulțumesc, Doamne! Atâta cosmos mi-ai pus 
în palme! (Îşi duce palma la ureche.) Poftim? Să mă urc la cer? Acuma nu pot, 
Doamne! La nouă am şedinţă! (Pauză.) De ce să urc atâtea etaje, Doamne, când Tu 
eşti pretutindeni? În jurul meu mişună ateii! Oameni de nimic, ce nu cred în nimic! 
Dar eu sunt credincios! Eu cred în Nimic! (Pauză.) Chiar dacă, recunosc, în biserică 
mă uit întâi la fete, abia pe urmă la moaştele sfintei Paraschiva! Totuşi, pun mare 
preț pe virtute! O singură dată am intrat într-un bordel, dar şi atunci însoţit de o 
tânără călugăriță. Tată, e greu să-ndrepţi o lume prin legi strâmbe! Te văd confuz, 
prin patima mea oarbă! În mintea mea, urâtul înfloreşte impunător, ca un imn al 
mizeriei. Armonia haosului? Dezordinea poate fi un început pentru o nouă ordine! 


Demolez pentru a clădi! (Se ia cu mâinile de cap, cu privirea ațintită spre cer.) Unde 
să mă duc, Tată? Căzând mai jos, repulsia devine silă! Am braţ de fier. Nu ştiu să 
jindui! Ştiu doar să cer, să iau, să smulg! (Plânge.) N-am făcut rău la nimeni! Am 
concediat cândva o secretară pentru că, sfidând gramatica, a scris guvern cu literă 
mare! (Pauză.) Guvernul fumegă... Eşti martor, Tată! Noi am venit să negociem. 
Miniştrii însă au preferat să fugă! N-am negociat pentru că nu i-am putut prinde! 
(Pauză.) 


Scena 7 


Samson. Intră Lili. 


LILI (visătoare): Doamne, ce fericire! Discursul luminăţiei voastre a încălzit țara! A 
îndulcit clima în aşa măsură, încât, deşi e toamnă, berzele refuză să mai zboare spre 
țările calde! 

SAMSON (brutal şi concret): Dalila! E vorba despre salariul meu de încadrare! Nu 
uita: sunt rege şi premier, prin cumul de funcții! 

LILI (oficială): Pe o perioadă determinată? 

SAMSON: Trei luni! Până scot ţara din criză! Ai operat în cartea de muncă? 

LILI: N-a fost timp... 

SAMSON (autoritar): Te plângi de timp, Dalila, când fiecare zi îţi oferă gratis 
douăzeci şi patru de ore? Cred că va trebui să-mi caut o altă secretară! 

LILI: Luminăţia voastră? 

SAMSON: Da, da, cucoană! Eşti depăşită! Secretara unui premier trebuie să fie 
perfect organizată, din cap până-n picioare... 

LILI: Bine, dar... 

SAMSON: Fără comentarii! Sunt la apogeul carierei. Toată ţara încape la mine-n 
servietă! În jurul meu, pe orbite eliptice, se învârte sistemul solar! 

LILI: Felicitări! 

SAMSON (aspru): Ajunge! De mâine nu mai eşti secretara mea! 

LILI: Poftim? 

SAMSON: Aici nu e vorba de poftă, ci de competenţă, femeie! Am nevoie de o 
secretară mai tânără, cu mai multă experienţă... 

LILI (plânge discret): O, stăpâne... 

SAMSON: Fără smiorcăieli! Mâine dimineaţă predai cheile şi cele patruzeci şi nouă 
de ştampile domnişoarei Nela! 

LILI (cu un început de revoltă în glas): Care Nela? Paraşuta aia care cântă prin 
baruri? 

SAMSON (autoritar): Să nu exagerăm! Frecventează barurile, însă nu mai cântă! 

LILI (scuturată de un plâns bine controlat): Şi eu? 

SAMSON (amabil, încearcă să o consoleze): Calmează-te, Lili! Ţi-am luat numai 
secretariatul! Vei fi ceea ce-ai fost: coafeza mea personală! Cumulul de funcţii e 
supărător! Dalila, crede-mă, în ultima vreme mă neglijezi! Uită-te la mine! Aşa trebuie 
să arate părul unui zeu? (Se uită la ceas.) La ora nouă am şedinţă... 

LILI (tresare): Să vă pun repede bigudiurile! 

SAMSON (apatic): Bigudiuri! Bigudiuri! Atâta şti! Bigudiuri! Păr lung, permanent, 
ondulat! La Bucureşti exigenţele sunt mai mari! Vreau ceva nou! Vreau să fiu coafat 
ca lulius Caesar, Napoleon, Tudor Vladimirescu... 

LILI (optimistă): Se poate, excelenţă, se poate! O clipă numai, să-mi aduc aparatul! 
(lese în fugă din scenă; revine imediat cu un scaun fără spătar şi un aparat de 
coafat, prevăzut cu stativ.) Părul împodobeşte personalitatea unui om. Aţi avut şi veţi 
avea cel mai frumos păr din Confederaţia Căii Lactee! (În timp ce vorbeşte, Lili 
instalează scaunul şi aparatul în scenă, pe estrada superioară.) Vi s-a decolorat uşor 
din cauza aureolei, pentru că fruntea luminăţiei voastre emite lumină! Totuşi, n-am 


găsit decât trei fire albe. Le-am smuls pe toate trei! Şi pentru fiecare am încheiat 
proces-verbal! (Samson ia loc pe scaun. Lili potriveşte înălțimea aparatului pe stativ. 
Capul lui Samson se pierde complet în aparatul de coafat.) 

SAMSON: Tu ce spui, Lili? Să anunţ alegeri anticipate? 

LILI (reglează aparatul): Luminţia voastră, eu cred... 

SAMSON: Ai dreptate! Mâine dizolv ambele Camere într-un singur pahar cu apă! 
(Pauză.) După care mă-nsor! 

LILI (tresare): Cu domnişoara Nela? 

SAMSON: Fii serioasă! Ai mai văzut tu premieri însuraţi cu secretare sau coafeze? 
La nivel înalt, la nivelul ametitor la care am ajuns eu, căsătoriile se încheie din raţiuni 
diplomatice, din calcul politic! Va trebui să-mi caut o soție fecundă, potrivită cu rangul 
meu, undeva prin monarhiile lumii. În Europa există câteva regine divorțate, dar 
toate sunt trecute de menopauză... 

LILI: Domnişoara Nela mi-a spus că i-aţi jurat credinţă cu mâna pe Constituţie! 
SAMSON: Ei, parcă ţie nu ţi-am jurat! 

LILI (visătoare): Mie mi-aţi jurat cu mâna pe Biblie! Când ne-am cunoscut noi, 
Constituţia nu era adoptată! 

SAMSON: Lili, eşti femeie matură! Încă mai crezi în jurămintele bărbaţilor? Îți repet! 
Este în joc interesul naţional. Căsătoria mea, dacă este bine gândită, va grăbi 
intrarea ţării în structurile euro — atlantice. 

LILI: Aţi primit oferte? 

SAMSON: Oho! Fiica preşedintelui Statelor Unite! E tânără, focoasă, educată! 
Vorbeşte perfect engleza! Două portavioane zestre. Acces nelimitat la bugetul 
federal. O partidă fără egal! Din nefericire, e blondă! lar mie nu mi-au plăcut niciodată 
blondele! (Lili reglează aparatul. Se aude un zgomotul produs de o maşină de tuns 
electrică.) Şi împăratul Japoniei are o verişoară necăsătorită. Ce sâni tari, ce buze 
cărnoase! Şi ce picioare! Dumnezeule, ce picioare! Corp fraged, senzual, voluptuos! 
Garanţie de bună execuţie! Din păcate, micuța gheişă e prea fragilă. Tu mă cunoşti, 
Lili! Eu sunt bărbat, nu jucărie! (Lili reglează aparatul. Sunetele scoase de acesta 
cresc în intensitate, sugerând o maşină de tuns gazon.) Am primit şi alte oferte! 
Preşedintele Moldovei are o fată frumoasă ca o zână! Ce dacă e măritată! Pentru 
mine divorțează imediat! Zestrea ei ? Şapte judeţe dincolo de Prut. leşire la Marea 
de Azov! O cheamă Dorina! Din cap până-n picioare e numai dorințe! Ştiu ce 
gândeşti, Dalila! Moldova nu e America! Totuşi, această căsătorie poate readuce 
patria noastră în hotarele ei fireşti... (Printr-un gest nervos, Lili turează la maxim 
aparatul de coafat. Samson continuă să vorbească şi să gesticuleze, dar vocea lui e 
acoperită total de zgomotul aparatului, asemănător cu cel de fierăstrău circular. Din 
casca aparatului se ridică rotocoale de fum. Samson continuă să vorbească şi să 
gesticuleze. Se aude o lovitură de trăsnet. Urmează câteva clipe de linişte.) 

LILI (cu un surâs diabolic): Fiat lux! (Ridică aparatul de coafat ținându-l de stativ. 
Lumina creşte în intensitate. Samson rămâne înmărmurit pe scaun. Este tuns 
complet. 


Scena 8 


Aceleaşi personaje. Samson se ridică. Aleargă speriat prin scenă, pipăindu-şi capul. 
Scoate o oglindă din buzunarul de la piept. Se priveşte scurt, geme profund, după 
care ascunde oglinda. Continuă să alerge dezorientat. Lili îl priveşte cu superioritate, 
de pe estradă. Un zâmbet batjocoritor îi domină faţa. 


SAMSON (se aşează pe trepte, epuizat, privindu-se iar în oglindă): Nu se poate... 
Nu se poate... (Are o voce din ce în ce mai pițigăiată.) 
LILI (îi imită vocea): Ba se poate... Uite că se poate... (Izbucneşte într-un râs isteric.) 
SAMSON (cu voce de tenor, privind spre Lili): Lili, de ce ai făcut asta? 
LILI (biciuitor): De aia! 
SAMSON: Târfă! Te-ai vândut... (Vocea nu îl ascultă.) Te-ai vândut fostei Puteri... 
Te-a cumpărat securitatea! Ai vrut să te răzbuni! 
LILI (printre lacrimi): Da! Ticălosule! Pungaşule! Fustangiule! M-am răzbunat! Pe 
mine şi pe toate fetele tinere, toate aceste musculițe nevinovate, căzute în plasa 
amăgirilor tale! M-am răzbunat! Acum, dacă vrei, du-te în Anglia şi însoară-te cu 
regina mamă! Cioflingarule! 
SAMSON: Vei plăti cu viața, cățea de mahala! Eu sunt, Mesia! Dumnezeii mă-ti de 
curvă! (Scoate pistolul şi-l îndreaptă spre Lili.) Fă-ţi rugăciunea! De astăzi... (Vocea i 
se pierde.) ...de astăzi... eşti transferată în lad! Adio, jigodie blondă! Pa, scârnăvie 
cu ochi albaştri! (Se clatină pe picioare. Apasă de mai multe ori pe trăgaci, dar 
pistolul refuză să percuteze.) 
LILI (îşi dezgoleşte pieptul, batjocoritoare): Omoară-mă! Ce mai stai, maidanez 
împuţit! Împuşcă-mă, mântuitorule! Ucide-mă, neam de traistă! (Samson apasă iar 
pe trăgaci, fără rezultat.) 
SAMSON: Mă las învins de visul unei rochii? 

Eu, copleşit de valul ei de bârfe? 

Nevrednică e vrerea.-i, nelegiuiți i-s ochii! 

Se tulbură oceanul la semnul unei cârpe? 
LILI: Măgarule! 
SAMSON: Cerul nu poate fi azil de vrăbii! 

Şi nici oceanul — leagăn de corăbii! 
LILI: Marţafoiule! 
SAMSON (cade în genunchi): Şi Dumnezeu suspină / Oceanul este o lacrimă 
divină... 
LILI: Mişel, viclean, bandit şi pierde vară! 
SAMSON: Mă-apasă, Tată, sfânta Ta povară, 

Azi, îndoiala prinde să se cearnă, 

Mă-ntorc învins, la mierea ta amară, 

În Paradis începe lunga iarnă... 
LILI: Geambaş necredincios, samsar de doamne! 
SAMSON: Eu sunt oceanul din lingura Ta, Doamne! 
LILI (vulgară): De unde mă-ta găseşti atâtea rime? 
SAMSON: Sunt genial! N-ai citit ziarele, proasto! Află că ai distrus un geniu! Faţă de 
fapta ta, orice blestem e un suav alint! Te omor, nenorocito! 


Samson îşi adună toate puterile şi se năpusteşte pe trepte în sus, către Lili. Aceasta 
râde, dar râsul ei, foarte sonor, aminteşte un nechezat de cal. Lili îl împinge. Samson 
se prăbuşeşte la baza treptelor. Lili iese. 


Scena 9 


Samson, singur, prăbuşit pe trepte. 


SAMSON: Tată, de ce m-ai părăsit? Tu ştii să faci din toate o ruină! Recunosc, sunt 
cel care a pustiit pustiul! Atunci eram vultur. Şi iată-mă acum fluture, tremurând în 
văzduhul aşteptării! Omidă înaripată care se târăşte în zbor! Mă vor sfârteca 
porumbeii, Tată! Vor năvăli asupra mea milioane de păsări de curte. Gândacii mă vor 
strivi sub copite, în hohotul a milioane de iepuri! Un popândău în robă mă va judeca 
în numele furnicilor suverane! Şi toate astea din cauza unei fuste! N-am putut s-o 
împuşc pentru că nici pistolul nu mă ascultă! (Se uită atent pe teava pistolului.) Şi 
totuşi, moartea zace acolo, neagră, ascunsă în fundul ţevii! (Duce pistolul la tâmplă 
şi apasă pe trăgaci. Se aude o împuşcătură puternică. Samson continuă, impasibil.) 
Te recunosc, Dalila! Tu eşti minciuna travestită în minciună! Un surd mi-e călăuză 
prin lumea cântătoare! 


Cei doi Poliţişti revin în scenă. Îşi continuă în linişte patrularea, ignorând prezenţa lui 
Samson. 


PRIMUL POLIȚIST (către Al Doilea Poliţist, foarte relaxat): Cumpăr şi eu acţiuni, 
dacă poliţia se privatizează... 

AL DOILEA POLIȚIST: Privatizarea este singura soluţie. Ascultă-mă pe mine! Am 
fost o vreme sectorist în Piaţa Obor! Eu ştiu ce înseamnă economia de piaţă... 
SAMSON (calm, îşi mai trage două focuri în cap.) Fericită, epava ce se scufundă cu 
pânzele-n vânt! (Pauză.) 

PRIMUL POLIȚIST: Legea pieței este nemiloasă! Oamenii, cu cât sunt mai numeroşi, 
cu atât sunt mai ieftini... (Uşor încordat): Mi se pare că aud iar împuşcături... 

AL DOILEA POLIȚIST (râde): Văd că te obsedează filmele de acţiune... 

PRIMUL POLIȚIST (către Samson): Bună seara! Aţi auzit cumva focuri de armă în 
această zonă? 

SAMSON (calm, îşi trage în cap ultimul cartuş): Nu, domnule! (Pauză.) O singură 
secundă încheie orice veac! 

AL DOILEA POLIȚIST (către Primul Poliţist): Ei, te-ai lămurit? Hai să mergem! 
PRIMUL POLIȚIST (către Samson): Dumneata ce faci aici? 

SAMSON (solemn): Cu măreţia vorbei elogiez nimicul! (Pauză.) Îmi verific pistolul din 
dotare! 

PRIMUL POLIȚIST: Şi de ce nu tragi în plan vertical? Regulamentul... 

AL DOILEA POLIȚIST (către Primul Poliţist): Tu nu vezi că e civil! Ăsta n-a văzut în 
viaţa lui un regulament! 

PRIMUL POLIȚIST: Noi, poliţiştii, tragem numai în plan vertical! De aceea nu 
nimerim niciodată pe nimeni... (Pauză.) 

AL DOILEA POLIȚIST: Nu înţelege! Uită-te la ochii lui! Sau e beat, sau e din 
provincie! Pun pariu că nu are grupa sanguină înscrisă în buletin! 

PRIMUL POLIȚIST (îl priveşte încordat pe Samson): Cine eşti dumneata? Actele la 
control! 


SAMSON: (îi întinde, prompt, buletinul de identitate): Sunt Samson Întâiul! Rege şi 
premier... 

AL DOILEA POLIȚIST: E nebun! Lasă-l dracului! 

PRIMUL POLIȚIST (priveşte uimit buletinul): Incredibil! Totuşi, acest vagabond are 
asupra sa actul de identitate al regelui! l-a furat majestăţii sale buletinul! 

PRIMUL POLIȚIST (priveşte şi el buletinul): Formidabil! (Vesel.) Pentru această 
descoperire ne paşte o frumoasă avansare! la să-i facem percheziţie la puşlamaua 
asta! (Către Samson.) Mâinile sus! 

SAMSON (ridicând mâinile): Sunt rege! 

PRIMUL POLIȚIST (îl percheziționează): Ştiu, majestate! Nu vă faceţi probleme! Eu 
sunt maharaj. Am fost şi preşedinte al Spaniei, pe vremea când aceasta era 
republică! (Serios.) Să lăsăm gluma, domnule boschetar! Cum te cheamă? 
SAMSON: Eu sunt Mesia! 

AL DOILEA POLIȚIST (scrie procesul verbal): Mesia şi mai cum? 

SAMSON: Mesia! 

PRIMUL POLIȚIST (îi găseşte pistolul): la spune tu, domnule Mesia, ce-ai făcut cu 
acest pistol? 

SAMSON: L-am încărcat cu pietre de diamant, mari cât oul de rață, şi am tras cu el 
în Samson Întâiul... 

PRIMUL POLIȚIST: Faci mişto de noi? Treaba ta! (Către Al Doilea Poliţist.) Scrie! 
(Dictează rar.) Numitul Mesia, fără loc de muncă, cu domiciliu stabil în Gara de Nord, 
sala de aşteptare clasa Il-a, recunoaşte că l-a împuşcat pe regele Samson, după 
care i-a sustras buletinul! 

AL DOILEA POLIȚIST: Pune-i cătuşele! 

PRIMUL POLIȚIST: Asta şi fac! (Îi pune cătuşele.) Uite, Mesia! Îți dau un exemplar 
din procesul verbal. Îmbăiat şi proaspăt bărbierit, te prezinţi cu el mâine dimineaţă, 
orele 9, la mănăstirea Jilava! 

SAMSON: La ora 9 am şedinţă de guvern! 

AL DOILEA POLIȚIST: Am înţeles! Schimbăm ora! (Modifică ceva în procesul 
verbal.) La 12 e bine? (Samson dă afirmativ din cap.) lei tramvaiul 36 din Piaţa Unirii! 
Ştii unde e Jilava? 

SAMSON: Acolo am studiat dreptul civil! 

PRIMUL POLIȚIST: Perfect! Uite aici procesul verbal! Ne vedem mâine la Jilava! să 
dea dracu' să vii fără cătuşe! (Poliţiştii ies.) 


Scena 10 


SAMSON: Ticăloşilor! Nu mă puteţi exila! Patria mea este acest fir de praf, numit 
Pământ! Mănăstirea Jilava a fost ctitorită de Matei Basarab, iar generalul Vlad a fost 
ultimul ei stareţ! (Işi priveşte cătuşele.) Aţi vopsit frâul în alb şi-i spuneți libertate? 


Intră cei doi Consilieri, Arbore, Şuteu, Tulbureanu - cu un bust al lui Samson şi cu 
un soclu, pe care le instalează pe estradă. 


PRIMUL CONSILIER: Senatul a hotărât: statuia marelui Samson să se ridice aici, în 
Piaţa Victoriei, ca o mărturie a glorioaselor noastre fapte de arme! 

AL DOILEA CONSILIER: Privirea sa de vultur va sfida secolele! 

ARBORE: Salvator al democraţiei! Pe el — munte al suferinţei — durerile noastre îl 
dor... 

ŞUTEU: El mi-a călăuzit paşii spre cele mai scumpe idealuri... 

PRIMUL CONSILIER (se uită le ceas): Să ne grăbim! Începe imediat şedinţa festivă 
a noului guvern! 

AL DOILEA CONSILIER: Are misiune grea! Deficitul bugetar e mai mare decât 
bugetul! 

PRIMUL CONSILIER: O săptămână rezistă! Până vine Trifon cu banii de la Cluj! 

AL DOILEA CONSILIER (se uită atent în jur): Dar unde este luminăţia sa? 

PRIMUL CONSILIER: Aici a rămas! 

ARBORE: Trebuie să-l găsim! 

ŞUTEU: Căutaţi cu atenţie! 


Cei patru răscolesc scena. Samson se apropie de statuie pe care o studiază cu 
mare atenție. 


PRIMUL CONSILIER: Parcă a intrat în pământ! 

ARBORE: Mai degrabă cred că s-a ridicat la cer! 

AL DOILEA CONSILIER (îngrijorat): Ce să caute în cer, Doamne iartă-mă! Ştie bine 
că azi are şedinţă... 

SAMSON (atinge statuia): Ce rece e gloria eternă! 

ŞUTEU: Nu pune mâna, mă, nenorocitule! (Î împinge. Samson cade şi rămâne 
ghemuit la picioarele statuii.) 

ARBORE (îl priveşte cu dispreţ): Arătarea asta ce vrea? (Îi trage un picior. Samson 
tremură, întins la pământ.) 

PRIMUL CONSILIER: Ce-aveţi, mă, cu bietul om! (Către Samson.) Cetăţene! Nu l-ai 
văzut cumva pe binefăcătorul nostru, Samson Întâiul? (De jos, Samson ridică mâinile 
încătuşate spre statuie.) 

ARBORE: Ce v-am spus eu? S-a ridicat la cer! 

ŞUTEU: Vă luaţi după un boschetar? Nu vedeţi că are cătuşe? Ehei! Meseria este 
brățară de aur! Sigur a căzut din duba poliţiei! 

SAMSON: Tată! Creştin am fost înaintea lui Crist! 

AL DOILEA CONSILIER: Are febră! Delirează! 

SAMSON: „În faptă lumea-i visul sufletului nostru.” 


ARBORE: Vorbeşte în dodii! 

TULBUREANU (se apleacă asupra lui Samson şi îi şterge fruntea cu o batistă): 
Sărman băiat! Parcă îl cunosc de undeva... 

SAMSON: M-am rătăcit, călăuzit de gândul cel bun... 

PRIMUL CONSILIER (se uită iar la ceas): Să mergem! Trebuie să-l găsim urgent pe 
regele Samson! 

AL DOILEA CONSILIER (privind statuia): Frumoasă statuie! O legendă săpată în 
piatră! Un simbol al democraţiei născânde... 

ŞUTEU: Mi-am pierdut ceasul! (Către Samson.) Băiete! Împrumută-mi până mâine 
ceasul tău! (Îi ia lui Samson ceasul de la mână.) 

TULBUREANU: Bietul om! Abia mai suflă! E atât de singur! (Scoate sticla şi trage un 
gât.) Şi totuşi, îl cunosc de undeva... 

PRIMUL CONSILIER: Să mergem! 


Toată lumea părăseşte scena cu excepţia lui Samson care rămâne ghemuit, jos, 
lângă statuie. Din spate se aud voci: „Luminăţia voastră!, „Hei, unde sunteți, 
luminăţia voastră?” Samson îşi adună ultimele puteri şi se ridică, sprijinit de statuie. 
Se clatină; corpul îi tremură. Îngenunchează epuizat. Se ghemuieşte resemnat la 
baza propriei sale statui. 


SAMSON: Democraţie născândă. Ce exprimare! Democraţia noastră nici nu s-a 
născut bine şi e deja gravidă. Şi ce credeţi că va naşte? Evident, o altă democraţie! 
Una şi mai infantilă! 


Samson e cuprins de un râs vulcanic. Cade cortina 


SFÂRŞIT 


